               IL-KUMMISSJONI EWROPEA
            Brussell, 2.2.2016
            COM(2016) 43 final
            2016/0027(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar l-użu tal-banda ta’ frekwenzi 470-790 MHz fl-Unjoni
            {SWD(2016) 19 final}{SWD(2016) 20 final}

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Ir-raġunijiet għall-proposta u l-għanijiet tagħha

                  L-Istrateġija tas-Suq Uniku Diġitali għall-Ewropa għandha viżjoni ta’ konnettività universali, ta’ kwalità għolja għaċ-ċittadini u l-intrapriżi. L-istrateġija tinkludi proposti speċifiċi mill-Kummissjoni dwar "ir-rilaxx koordinat tal-banda ta' frekwenzi 694-790 MHz ("700 MHz"), li hija partikolarment adattata biex tkun żgurata l-provvista tas-servizzi tal-broadband fiż-żoni rurali, filwaqt li taqdi l-ħtiġijiet speċifiċi ta’ distribuzzjoni tal-midja awdjoviżiva".

                  Il-konnettività mingħajr fili teħtieġ l-aċċess għall-ispettru tar-radju fil-baned ta' frekwenza taħt il-1 GHz, peress li dawn huma ottimali kemm għall-veloċitajiet għolja kif ukoll għall-kopertura wiesgħa. Wara li seħħ il-qlib għal teknoloġiji aktar effiċjenti mil-lat tal-ispettru tat-televiżjoni diġitali, il-banda ta' frekwenzi ta' 800 MHz (790-862 MHz, jew “id-dividend diġitali”) kienet l-ewwel porzjon tal-banda tax-xandir tal-UHF (470-862 MHz) li ngħatalha skop ġdid għas-servizzi tal-broadband mingħajr fili fl-Unjoni. Fil-preżent il-banda tax-xandir tal-UHF tinkludi l-firxa ta’ frekwenzi minn 470 sa 790 MHz (minn hawn’ il quddiem “il-banda UHF”). Din il-banda tintuża għat-televiżjoni diġitali terrestri (DTT) u l-ħolqien ta’ programmi awdjo u għal tagħmir għal avvenimenti speċjali ("PMSE awdjo"), l-iktar mikrofoni mingħajr fili.

                  Il-Konferenza Dinjija tar-Radjukomunikazzjoni 2012 (WRC- 12), il-Konferenza tal-Unjoni Internazzjonali tat-Telekomunikazzjonijiet (ITU) li tirrevedi r-Regolamenti vinkolanti tar-Radju, iddeċiedew li l-banda ta’ 700 MHz għandha tiġi allokata kemm għas-servizz mobbli kif ukoll dak tax-xandir fir-Reġjun 1 (l-Ewropa u l-Afrika) mill-2015.

                  Id-WRC-15, li saret f’Novembru 2015, iffinalizzat negozjati internazzjonali dwar parametri tekniċi u regolatorji għall-użu tal-banda ta' frekwenzi ta’ 700 MHz għall-broadband mingħajr fili. Is-sitwazzjoni koerenti fil-banda ta' frekwenzi ta' 700 MHz fir-reġjuni kollha
                     1
                   tal-ITU toffri opportunità rari għall-armonizzazzjoni kważi globali ta’ din il-banda ta’ frekwenzi għall-użu tal-broadband mingħajr fili. Id-WRC-15 żamm ukoll l-allokazzjoni esklużiva tal-banda ta' frekwenzi 470-694 MHz ("taħt 700 MHz") għas-servizz ta’ xandir fir-Reġjun 1.

                  Fl-2013, il-Viċi President tal-Kummissjoni Neelie Kroes talbet lill-ex Kummissarju Pascal Lamy biex jippresiedi grupp ta’ livell għoli ta’ rappreżentanti tas-setturi tal-mowbajls, tax-xandir u tal-midja biex tinstab pożizzjoni komuni dwar l-użu tal-frekwenza UHF fil-ġejjieni. Ir-rapport tal-President fil-kapaċità tiegħu stess (“ir-Rapport Lamy”) irrakkomanda li l-banda ta' 700 MHz għall-broadband mingħajr fili tingħata skop ġdid filwaqt li jissaħħaħ il-mudell awdjoviżiv Ewropew billi jiġu pprovduti salvagwardji li x-xandir terrestri jkollu aċċess għall-ispettru tal-banda ta' frekwenzi taħt 700 MHz.

                  Il-konsultazzjoni pubblika tal-Kummissjoni dwar ir-Rapport Lamy sabet li kien hemm appoġġ għal azzjoni koordinata tal-Unjoni. B’mod parallel, il-Grupp għall-Politika dwar l-Ispettru tar-Radju (RSPG) adotta Opinjoni
                     2
                   li wkoll tappoġġa approċċ ikkoordinat tal-Unjoni biex tiġi pprovduta banda wiesgħa mingħajr fili fil-banda ta’ frekwenza ta' 700 MHz. L-Opinjoni tal-RSPG irrakkomandat kundizzjonijiet tekniċi armonizzati u data ta’ skadenza komuni għall-użu effikaċi tal-banda ta’ 700 MHz u użu fit-tul tal-frekwenzi ta' taħt 700 MHz għad-distribuzzjoni awdjoviżiva, inkluż id-disponibbiltà tagħha għad-DTT.

                  Ir-reazzjoni tal-Kummissjoni dwar l-eżiti tal-proċess Ewropew tal-partijiet ikkonċernati u tal-ftehimiet internazzjonali taħt l-awspiċi tal-Unjoni Internazzjonali tat-Telekomunikazzjoni (ITU) kienet li tiżviluppa strateġija għall-Unjoni dwar l-użu fit-tul tal-banda UHF. L-istrateġija se tippromwovi s-suq diġitali uniku u tiżgura ġestjoni effiċjenti tal-ispettru tar-radju fil-banda tal-UHF, biex jiġi rifless il-valur soċjali, kulturali u ekonomiku tiegħu. L-istrateġija tal-banda tal-UHF għandha tliet aspetti ewlenin:

               kundizzjonijiet tekniċi armonizzati għal servizzi ta’ komunikazzjoni elettronika tal-broadband mingħajr fili fil-banda tal-frekwenzi ta’ 700 MHz abbażi tal-prinċipju tan-newtralità tat-teknoloġija u tas-servizzi;

               data ta’ skadenza komuni biex il-banda 700 MHz issir disponibbli għall-użu effettiv għal servizzi ta’ komunikazzjoni elettronika broadband mingħajr fili, f’konformità mal-kundizzjonijiet tekniċi armonizzati ta' hawn fuq, u l-miżuri ta’ koordinazzjoni bħala appoġġ għal din it-tranżizzjoni;

               prijorità għad-distribuzzjoni ta’ servizzi tal-midja awdjoviżiva (AVMS) fil-banda ta' frekwenzi ta’ taħt 700 MHz flimkien ma’ approċċ flessibbli dwar kif tintuża l-banda ta' frekwenzi; dan huwa meħtieġ biex titqies id-diversità rigward is-sinifikat tas-suq tad-DTT fl-Istati Membri.

               •Konsistenza mad-dispożizzjonijiet eżistenti ta’ politika fil-qasam ta’ politika

                  Din il-proposta tikkontribwixxi lejn il-mira ta’ 1200 MHz għall-broadband mingħajr fili, li huwa wieħed mill-għanijiet ewlenin tad-Deċiżjoni 2012/243/UE tal-Parlament Ewropew u l-Kunsill li tistabbilixxi programm pluriennali tal-politika tal-ispettru tar-radju (RSPP). Il-proposta tippromwovi wkoll l-iżvilupp addizzjonali tas-servizzi tal-midja awdjoviżiva innovattiva skont l-għanijiet tal-RSPP u hija konsistenti mad-Direttiva ta’ Awtorizzazzjoni
                     3
                   u d-Direttiva Qafas
                     4
                  , b’mod partikolari l-Artikoli 9 u 9a ta’ din tal-aħħar.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Din il-miżura leġiżlattiva hija bbażata fuq l-Artikolu 114 tat-TFUE biex jiġi żgurat il-funzjonament tas-suq intern.

               •Sussidjarjetà u proporzjonalità

                  Kif spjegat ukoll fil-valutazzjoni tal-impatt, is-soluzzjoni skont din il-proposta ta' deċiżjoni hija l-aħjar għażla f’termini ta’ sussidjarjetà u proporzjonalità.

                  Il-prinċipju tas-sussidjarjetà huwa rispettat peress li l-objettivi tal-inizjattiva ma jistgħux jinkisbu mill-Istati Membri individwalment, filwaqt li fl-istess ħin tippermetti li jiġu kkunsidrati ċ-ċirkostanzi nazzjonali (kemm fil-banda ta' taħt 700 MHz kif ukoll dik ta' 700 MHz).

               L-UE għandha tiddeċiedi kif għandha l-intenzjoni li tuża l-banda ta' frekwenzi 700 MHz fil-ġejjieni jekk tixtieq tevita li jkun hemm approċċi nazzjonali diverġenti u jekk trid tillimita l-interferenza transfruntiera. Fin-nuqqas ta’ leġiżlazzjoni komuni mal-Unjoni kollha għall-banda UHF tinħoloq frammentazzjoni li tagħmel ħsara fl-użu tal-banda tal-UHF fi ħdan l-Unjoni. Il-frammentazzjoni twassal għal interferenza transfruntiera, u dan jista’ jaffettwa sa 13% tal-popolazzjoni tal-UE.

               Għalhekk, hemm bżonn ta’ deżinjazzjoni kkoordinata u awtorizzazzjoni tal-banda ta’ 700 MHz għall-broadband mingħajr fili sal-2020 u deżinjazzjoni kkoordinata tal-banda ta' taħt 700 MHz għall-flessibbilà fl-użu li tissalvgwardja l-provvista tas-servizzi tal-midja awdjoviżiva lill-udjenzi tal-massa, kif ukoll l-investimenti f’teknoloġiji iktar effiċjenti, meħtieġa sabiex jitneħħa l-użu attwali tal-banda ta’ 700 MHz mid-DTT.

                  L-użu flessibbli tal-banda taħt 700 MHz huwa wkoll skont il-prinċipju tal-proporzjonalità peress li jindirizza l-problema u jikseb l-għanijiet bl-aktar mod effiċjenti. It-tneħħija tal-banda kollha ta' taħt 700 MHz għall-broadband mingħajr fili, pereżempju, tmur lil hinn minn dak li huwa meħtieġ bħalissa biex tiġi sodisfatta d-domanda għall-ispettru ta' taħt 1 GHz sabiex tintlaħaq id-domanda tat-traffiku mingħajr fili. Fl-istess ħin, l-użu flessibbli jipprovdi ċertezza regolatorja għad-DTT fil-banda ta' taħt 700 MHz għal dawk l-Istati Membri li jixtiequ jżommu l-kapaċità tad-DTT attwali tagħhom. Barra minn hekk, jistgħu jiġu stabbiliti kundizzjonijiet tekniċi armonizzati għall-użu tal-ispettru bi ftehim ma’ esperti tekniċi nazzjonali fil-Kumitat tal-Ispettru tar-Radju skont id-Deċiżjoni 676/2002/KE.

               •Għażla tal-istrument

                  L-istrateġija tal-banda tal-UHF tal-Kummissjoni għall-Unjoni se tiġi implimentata abbażi ta’ żewġ strumenti legali. Miżura mhux vinkolanti bħal rakkomandazzjoni tal-Parlament u tal-Kunsill la tagħmel il-koordinazzjoni tal-UE obbligatorja u lanqas teżiġi azzjoni min-naħa tal-Istati Membri. Saret preferenza għal deċiżjoni u mhux għal regolament minħabba li l-miżura toħloq obbligi għall-Istati Membri, iżda mhux intiża li jkollha effetti applikabbli direttament fl-Istati Membri għall-partijiet privati. Deċiżjoni hija wkoll aktar xierqa minn direttiva billi l-abbozz tal-miżura ma jistabbilixxix sett sħiħ ta’ regoli ġenerali li jridu jiġu trasposti fil-liġi nazzjonali, iżda jinkludi biss għadd limitat ta’ azzjonijiet speċifiċi li għandhom jittieħdu mill-Istati Membri. Id-Deċiżjoni 243/2012/UE tal-Parlament Ewropew u tal-Kunsill li tistabbilixxi RSPP pereżempju kienet tinkludi obbligi u azzjonijiet simili għall-Istati Membri fl-Artikolu 6(4) tagħha, u d-Deċiżjonijiet 128/1999/KE, 626/2008/KE u 676/2002/KE tal-Parlament Ewropew u tal-Kunsill ukoll ġew adottati fl-imgħoddi biex jimponu fuq l-Istati Membri obbligi u azzjonijiet ta’ natura simili.

                  Din il-miżura, skont l-Artikolu 114 tat-TFUE, se tkun akkumpanjata minn deċiżjoni ta’ implimentazzjoni tal-Kummissjoni, adottata permezz ta’ proċedura ta’ komitoloġija skont id-Deċiżjoni Nru 676/2002/KE
                     5
                  , biex tiġi ddeżinjata u tkun disponibbli l-banda ta’ frekwenza 700 MHz għall-użu tas-servizzi ta’ komunikazzjonijiet elettroniċi broadband mingħajr fili f’kundizzjonijiet tekniċi armonizzati żviluppati bl-għajnuna tas-CEPT
                     6
                  . Dan l-approċċ intuża wkoll biex tiġi armonizzata l-banda ta' frekwenzi ta’ 800 MHz għas-servizzi ta’ komunikazzjoni elettronika broadband mingħajr fili bis-saħħa tal-RSPP u d-Deċiżjoni tal-Kummissjoni 2010/267/UE
                     7
                  .

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Il-konsultazzjonijiet tal-partijiet ikkonċernati

               Din il-proposta ħadet kont tal-kontributi tal-partijiet interessati li ġejjin:

               (a)Ir-rapport Lamy
                  8
               , imfassal minn Pascal Lamy innifsu fuq il-bażi tal-ħidma tal-grupp ta’ livell għoli ppresedut minnu;

               (b)kontributi għall-konsultazzjoni pubblika
                  9
                dwar ir-rapport Lamy;

               (c)ir-rapport RSPG dwar ‘Proposed spectrum coordination approach for broadcasting in the case of a reallocation of the 700 MHz band’
                  10
               ;

               (d)l-Opinjoni tal-RSPG dwar "Long-term strategy on the future use of UHF band (470-790 MHz) in the European Union".

               •Il-ġbir u l-użu tal-għarfien espert

                  Saru żewġ studji indipendenti apposta għall-Kummissjoni, li taw kontribut għal din il-proposta. Dawn kienu:

               ‘Economic and Social Impact of Repurposing the 700 MHz frequency band for Wireless Broadband Services in the European Union’;

               ‘Challenges and opportunities of broadcast-broadband convergence and its impact on spectrum and network use’.

                  L-ewwel studju minn dawn it-tnejn janalizza l-ispejjeż tat-tranżizzjonijiet, l-impatt tal-kopertura tal-broadband mingħajr fili li tagħmel użu mill-banda ta' frekwenzi ta' 700 MHz u l-aspetti soċjo-kulturali tar-rikonfigurazzjoni tal-użu tal-ispettru tat-televiżjoni diġitali terrestri (DTT) fil-banda ta' frekwenzi ta' taħt 700 MHz.

                  It-tieni studju jipprovdi valutazzjoni komprensiva dwar l-opportunitajiet ta' konverġenza bejn id-DTT u l-broadband mingħajr fili wara l-2020.

               •Valutazzjoni tal-impatt

                  Il-valutazzjoni tal-impatt li ħejjiet il-Kummissjoni rċeviet opinjoni pożittiva mill-Bord tal-Iskrutinju Regolatorju
                     11
                   fis-27 ta’ Novembru 2015.

                  Il-valutazzjoni tal-impatt eżaminat erba’ alternattivi ta’ politika:

               (1)Ebda azzjoni fil-livell tal-Unjoni.

               (2)Deżinjazzjoni kkoordinata u awtorizzazzjoni tal-banda ta’ frekwenzi ta’ 700 MHz għall-broadband mingħajr fili sal-2020 u prenotazzjoni tal-banda ta' frekwenzi ta’ 700 MHz għad-DTT u l-PMSE awdjo.

               (3)Deżinjazzjoni kkoordinata u awtorizzazzjoni tal-banda ta’ frekwenzi ta’ 700 MHz għall-broadband mingħajr fili sal-2020. Deżinjazzjoni kkoordinata tal-banda ta' frekwenzi ta' taħt 700 MHz għal użu flessibbli, skont id-domanda nazzjonali b'garanzija tal-provvista kontinwa ta’ servizzi tal-midja awdjoviżiva lill-udjenza tal-massa (b’mod teknoloġikament newtrali), inkluż distribuzzjoni free-to-view, kif ukoll id-disponibbiltà tal-ispettru għall-użu tal-PMSE awdjo. Biex tiġi evitata l-interferenza, l-użu tal-ispettru taħt 700 MHz għandu jkun limitat teknikament għall-mowd ‘downlink-only’
                  12
               . Din l-għażla tipprovdi wkoll għal żvilupp ta’ strateġija tal-ispettru għal PMSE awdjo li toffri soluzzjoni għat-telf tal-ispettru għal PMSE awdjo fil-banda tal-UHF.

               (4)Deżinjazzjoni kkoordinata u awtorizzazzjoni tal-banda tal-UHF kollha għall-broadband mingħajr fili sal-2020.

                  Il-Kummissjoni għażlet l-għażla nru 3, u għamlitha “l-għażla preferuta” biex jintlaħqu l-objettivi ta' politika. L-għażla preferuta se tikkontribwixxi għall-miri tal-ispettru fil-livell tal-Unjoni u tal-konnettività. L-użu tal-frekwenza 700 MHz għall-broadband mingħajr fili flimkien mal-ispettru fil-baned ta’ frekwenza ta' 800 MHz u 900 MHz isaħħu l-kapaċità tan-netwerk mobbli. B’dan il-mod, ikun hemm kopertura universali b’veloċitajiet ta’ trażmissjoni għoljin ta’ mill-inqas 30 Mb/s għal kull utent fi ħdan suq rappreżentattiv u kompetittiv ta' 3-4 operaturi. L-2020 bħala l-iskadenza komuni għall-għoti ta' skop ġdid lill-banda ta’ frekwenza ta’ 700 MHz hija xierqa wkoll għax taqbel mal-varar 5G inizjali. L-għażla 3 tipprovdi wkoll ċertezza għal aċċess għall-ispettru fil-banda ta' taħt 700 MHz lil xandara u fornituri ta’ servizzi tal-midja awdjoviżiva lill-pubbliku ġenerali, b’mod partikolari x-xandir diġitali terrestri. Il-flessibbiltà tal-użu għall-ispettru ta' taħt 700 MHz tagħmilha eħfef biex titnaqqas l-interferenza u b'hekk ikun possibbli li tinħoloq “ekosistema” innovattiva li żżid l-investiment u twassal għal mudelli ġodda ta’ negozju.

                  L-għażla 3 hija appoġġjata mir-riżultat imsemmi iktar ’il fuq tad-WRC-15 kemm għall-banda ta' frekwenzi ta' 700 MHz kif ukoll tal-banda ta' frekwenzi ta' taħt 700 MHz. Il-banda ta' taħt 700 MHz tibqa’ esklussivament allokata għas-servizzi tax-xandir fl-Ewropa u fl-Afrika, u fil-biċċa l-kbira tal-bqija tad-dinja.

                  L-ewwel studju msemmi hawn fuq ikkummissjonat mill-Kummissjoni żvela li t-tneħħija tal-banda ta' 700 MHz fl-2020 u l-aġġornament tat-teknoloġija tax-xandir terrestri tal-ġenerazzjoni li jmiss se jiswew bejn EUR 1.2 u 4.4 biljuni. Il-biċċa l-kbira ta’ dawn l-ispejjeż se jiġu sostnuti mill-utenti finali meta jkunu qed jaġġornaw it-tagħmir ta’ riċeviment qabel it-tmiem taċ-ċiklu ta’ tiġdid tat-tagħmir normali. L-ispejjeż tal-PMSE awdjo għal tranżizzjoni fl-2020 jammontaw għal EUR 200 miljun, abbażi ta' ċifra fejn 30% tal-utenti tal-PMSE awdjo attwali joperaw fil-banda ta' frekwenzi ta’ 700 MHz. Madankollu, il-pajjiżi tal-UE jistgħu joffru miżuri ta' appoġġ pubbliku teknoloġikament newtrali li jillimitaw dawn l-ispejjeż, jekk ikunu konsistenti mar-regoli dwar l-għajnuna mill-Istat
                     13
                  . Barra minn hekk, l-adattament tan-netwerks tad-DTT biex iġorru l-istess ammont ta’ kontenut ipprogrammat b’inqas kapaċità spettrali huwa stmat li jiswa massimu ta’ madwar EUR 890 miljun. B’mod partikolari, dan jista’ jinkludi l-ispejjeż sostnuti mid-detenturi tad-drittijiet li drittijiet tagħhom tal-użu ikunu jeħtieġu li jiġu emendati qabel ma jiskadi l-perjodu li għalih ingħataw. Jekk l-Istati Membri jikkunsidraw miżuri biex jitnaqqsu dawn l-ispejjeż, dawn għandhom jikkonformaw mal-prinċipju ta’ newtralità teknoloġika u mal-prattika ta’ deċiżjoni rilevanti tal-Kummissjoni fil-qasam tal-għajnuna mill-Istat
                     14
                   kif ukoll il-każistika relatata tal-Qrati tal-UE
                     15
                  . F’xi każijiet, fejn tali kumpens ma jaqbiżx il-ħsara ġġenerata mill-irtirar, il-miżuri adottati sabiex jiġi kkumpensat l-irtirar tad-drittijiet jistgħu jkunu f’ċerti ċirkostanzi konsistenti mal-liġi tal-Unjoni dwar l-għajnuna mill-istat. Skont l-RSPG, id-drittijiet ta’ użu ngħataw f’14-il Stat Membru jew għal perjodu indefinit jew għal perjodu li jestendi lil hinn mill-2020.

               Filwaqt li tqis ir-riżultati tal-irkantijiet tal-ispettru reċenti għall-baned ta' frekwenzi ta’ 800 MHz u ta’ 900 MHz, stima konservattiva tad-dħul ġenerali mill-assenjazzjoni tal-banda ta' frekwenzi ta' 700 MHz fl-UE-28 sal-2020 tkun ta’ madwar EUR 11 biljun, meta l-fatturi l-oħra kollha jibqgħu l-istess.

               4.IMPLIKAZZJONIJIET BAĠITARJI

               Ebda implikazzjonijiet baġitarji speċifiċi ma huma mistennija għall-Unjoni.

               5.ELEMENTI OĦRA

               •Spjega dettaljata tad-dispożizzjonijiet speċifiċi tal-proposta

                  B'konformità mal-istrateġija dwar il-banda UHF, din il-proposta tistabbilixxi:

               skadenzi għall-għoti ta' skop ġdid lill-banda ta’ frekwenzi ta’ 700 MHz għas-servizzi ta’ komunikazzjoni elettronika broadband mingħajr fili skont il-kundizzjonijiet tekniċi armonizzati fil-livell tal-Unjoni;

               miżuri li jiffaċilitaw it-tranżizzjoni tal-użu tal-ispettru fil-banda tal-UHF;

               miżuri għal użu fit-tul tal-banda ta' frekwenzi ta' taħt 700 MHz, għalkemm dawn se jinkludu analiżi mill-ġdid.

                  L-Artikolu 1 jistabbilixxi żewġ skadenzi komuni vinkolanti għall-Istati Membri għall-għoti ta' skop ġdid lill-banda ta’ frekwenzi ta’ 700 MHz għall-broadband mingħajr fili:

               il-ftehimiet dwar il-koordinazzjoni transfruntiera jridu jitlestew sa tmiem l-2017;

               il-banda ta' frekwenzi ta’ 700 MHz trid tkun disponibbli għal użu effettiv għas-servizzi ta’ komunikazzjoni elettronika broadband mingħajr fili sa nofs l-2020, skont id-Deċiżjoni ta’ Implimentazzjoni tal-Kummissjoni dwar il-kundizzjonijiet tekniċi armonizzati għall-użu tal-banda ta' frekwenzi
                  16
               .

                  L-Artikolu 1 jistipula wkoll li l-użu tal-banda ta’ frekwenzi ta’ 700 MHz għall-broadband mingħajr fili wara l-iskadenza komuni tal-Unjoni għandu jiġi protett lil hinn mill-fruntieri.

                  L-Artikolu 2 jeżiġi li l-Istati Membri jagħmlu kummerċjabbli d-drittijiet ta’ użu fil-frekwenza ta' 700 MHz. Dan huwa b’konformità mal-għanijiet ta’ politika u d-dispożizzjonijiet tal-RSPP
                     17
                   u d-Direttiva Qafas.

                  L-Artikolu 3 jeżiġi li l-Istati Membri jikkonsultaw u jikkunsidraw li jieħdu miżuri fil-livell nazzjonali biex jiġi żgurat livell ta’ kwalità għolja ta’ kopertura tal-popolazzjoni tagħhom u tat-territorju meta huma jagħtu d-drittijiet tal-użu tal-banda ta' 700 MHz għas-servizzi ta’ komunikazzjoni elettronika broadband mingħajr fili. L-għan huwa li jinkisbu l-benefiċċji soċjoekonomiċi tal-banda tal-UHF billi jikkontribwixxu biex jingħeleb id-distakk diġitali u jiġi ffaċilitat Internet tal-Oġġetti pervażiv.

                  L-Artikolu 4 jittratta l-użu fit-tul tal-banda ta’ frekwenzi ta' taħt 700 MHz . Huwa jeżiġi li l-Istati Membri jissalvagwardaw l-użu ta’ din il-banda fit-tul għad-distribuzzjoni tas-servizzi tal-midja awdjoviżiva lill-udjenza tal-massa (jew lill-pubbliku ġenerali). Dan għandu jinkludi użu kontinwu għal PMSE awdjo mingħajr fili, skont il-prijoritajiet nazzjonali.

                  Biex tiġi żgurata l-koerenza tal-obbligi tal-Istati Membri skont l-Artikoli 9 u 9a tad-Direttiva Qafas, l-obbligu li jiġi ssalvagwardat l-użu tal-banda ta' taħt 700 MHz japplika għall-provvista tas-servizzi tal-midja awdjoviżiva lill-udjenza tal-massa u mhux għat-tip ta’ teknoloġija mingħajr fili sottostanti jew għat-tip ta’ servizz ta’ komunikazzjoni elettronika. Għaldaqstant, is-salvagwardja stabbilita fl-Artikolu 4 tipprovdi ċertezza għal aċċess għall-ispettru u tippermetti aktar żvilupp tad-DTT bħala pjattaforma maġġuri għal xandir terrestri ta’ servizzi tal-midja awdjoviżiva lill-pubbliku ġenerali. L-artikolu jippermetti wkoll li tintuża l-banda ta' frekwenzi taħt 700 MHz għal teknoloġija oħra wkoll jew għal servizzi ta’ komunikazzjoni elettronika limitati għal downlink-only (jiġifieri min-netwerk lejn it-terminali li jirċievu, bħal settijiet tat-televixin jew tablets).

                  L-Artikolu 5 jeżiġi li l-Istati Membri jadottaw u jikkomunikaw lill-Unjoni kollha l-pjanijiet direzzjonali nazzjonali tagħhom dwar l-għoti ta' skop ġdid lill-banda ta' frekwenzi ta’ 700 MHz għall-broadband mingħajr fili u l-proċess ta’ tranżizzjoni relatat għall-banda tal-UHF kollha. Din id-dispożizzjoni hija mmotivata mill-pjan direzzjonali ta' tranżizzjoni li dwaru ntlaħaq ftehim fost il-partijiet ikkonċernati (ara l-Anness 2 tar-rapport Lamy). Il-pjan direzzjonali jistabbilixxi l-kamp ta' applikazzjoni tal-miżuri li għandhom jitqiesu fit-tranżizzjoni għal teknoloġiji ġodda tad-DTT flimkien mal-għoti ta' skop ġdid għall-banda ta’ frekwenza 700 MHz. L-għan huwa li jiġi żgurat li l-impatti fuq iċ-ċittadini u l-intrapriżi jistgħu jkunu limitati permezz ta’ proċess trasparenti.

                  L-Artikolu 6 jeżiġi li sal-2025 il-Kummissjoni twettaq reviżjoni tal-użu tal-ispettru fil-banda ta' frekwenzi ta' taħt 700 Mhz f'kooperazzjoni mal-Istati Membri. Wara din ir-reviżjoni, il-Kummissjoni trid tirrapporta l-konklużjonijiet tagħha lill-Parlament Ewropew u lill-Kunsill flimkien ma’ kwalunkwe proposta għal tibdil regolatorju, li jista’, pereżempju, jibdel is-sustanza jew il-format tas-salvagwardji jew it-tul ta’ żmien tagħhom. Din id-dispożizzjoni tad-Deċiżjoni hija konformi ma’ rakkomandazzjoni fir-rapport Lamy. Ir-reviżjoni tal-Kummissjoni tal-użu tal-ispettru tal-banda ta’ frekwenzi taħt 700 MHz  għandha tqis ir-reviżjoni ppjanata ta’ din il-banda fil-Konferenza Dinjija tar-Radjukomunikazzjoni tal-ITU tal-2023.

               2016/0027 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar l-użu tal-banda ta’ frekwenzi 470-790 MHz fl-Unjoni

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu,

               Wara li kkunsidraw il-proposta mill-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  18
               ,

               Wara li kkunsidraw l-opinjoni tal-Kumitat tar-Reġjuni
                  19
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Fil-programm pluriennali tal-politika tal-ispettru tar-radju (RSPP) stabbilit bid-Deċiżjoni Nru 243/2012/UE
                  20
               , il-Parlament Ewropew u l-Kunsill stabbilixxew l-għanijiet li jiġu identifikati tal-inqas 1 200 MHz tal-ispettru adatt għall-broadband mingħajr fili tas-servizzi tal-komunikazzjoni elettronika fl-Unjoni sal-2015, li jingħata appoġġ għall-iżvilupp ulterjuri tas-servizzi tal-midja awdjoviżiva innovattivi billi jiġi żgurat spettru suffiċjenti għall-provvista satellitari u terrestri ta’ servizzi bħal dawn, jekk il-ħtieġa tkun sostanzjata b’mod ċar, u li jiġi żgurat spettru suffiċjenti għal ħolqien ta’ programmi u avvenimenti speċjali (PMSE).

               (2)Fl-istrateġija tagħha għas-suq uniku diġitali (DSM)
                  21
               , il-Kummissjoni tenfasizza l-importanza ta’ banda ta' frekwenzi ta' 694-790 MHz ("700 MHz”) biex tiżgura l-provvista ta’ servizzi tal-broadband f’żoni rurali u tenfasizza l-ħtieġa għal rilaxx ikkoordinat ta’ dik il-banda ta’ frekwenzi, filwaqt li takkomoda l-ħtiġijiet speċifiċi tad-distribuzzjoni ta’ servizzi tal-midja awdjoviżiva.

               (3)Spettru fil-banda ta’ frekwenzi ta' 470-790 MHz huwa vantaġġ siewi għall-varar kosteffikaċi ta’ netwerks mingħajr fili b'kopertura universali fuq ġewwa u fuq barra. Dan l-ispettru bħalissa qed jintuża fl-Unjoni kollha għat-televiżjoni diġitali terrestri (DTT) u t-tagħmir tal-awdjo mingħajr fili għall-PMSE. Huwa jappoġġja l-iżvilupp tas-setturi tal-midja, is-setturi kulturali u kreattivi, li jistrieħu b’mod estensiv fuq din ir-riżorsa tal-ispettru mingħajr fili fil-provvista ta’ kontenut lil udjenzi tal-massa.

               (4)Għar-Reġjun 1, li jinkludi l-Unjoni, ir-Regolamenti tar-Radju tal-Unjoni Internazzjonali tat-Telekomunikazzjoni adottati mill-Konferenza Dinjija dwar ir-Radjukomunikazzjoni allokaw il-banda ta’ frekwenzi ta’ 700 MHz għas-servizz tax-xandir u tal-mowbajls (ħlief il-mowbajl aeronawtiku) fuq bażi koprimarja, u l-banda ta' frekwenzi 470-694 MHz ("taħt 700 MHz”) esklużivament għas-servizz tax-xandir, fuq bażi primarja, u għall-użu tal-awdjo mingħajr fili għall-PMSE, fuq bażi sekondarja.

               (5)Minħabba t-traffiku tal-broadband mingħajr fili li dejjem qed jikber b'mod rapidu, il-kapaċità msaħħa tan-netwerk mingħajr fili saret neċessità. Spettru fil-banda ta' frekwenzi ta’ 700 MHz jipprovdi kemm kapaċità addizzjonali u kopertura universali, b’mod partikolari għaż-żoni rurali u remoti ekonomikament diffiċli, għall-użu fuq ġewwa, kif ukoll għal komunikazzjonijiet tat-tip mekkanizzat fuq firxa wiesgħa. F’dan il-kuntest, il-miżuri koerenti għal kopertura terrestri mingħajr fili ta’ kwalità għolja madwar l-Unjoni, li jserrħu fuq l-aħjar prattika nazzjonali għall-obbligi ta' liċenzja għall-operaturi, għandhom jimmiraw li jilħqu l-objettiv tal-RSPP li ċ-ċittadini kollha jkollhom aċċess għal veloċitajiet tal-broadband ta’ mhux anqas minn 30 Mb/s sal-2020. B’dan il-mod, il-miżuri se jippromwovu servizzi diġitali innovattivi u jiżguraw benefiċċji soċjoekonomiċi fit-tul.

               (6)Il-qsim tal-ispettru fi ħdan banda ta’ frekwenzi komuni bejn użu tal-broadband mingħajr fili bidirezzjonali (uplink u downlink), minn naħa, u xandir televiżiv unidirezzjonali jew użu tal-awdjo mingħajr fili għall-PMSE, min-naħa l-oħra, huwa teknikament diffiċli. Dan ifisser li l-għoti ta' skop ġdid għall-banda ta' frekwenzi ta’ 700 MHz għal servizzi ta’ komunikazzjoni elettronika broadband mingħajr fili, bidirezzjonali u terrestri, iċaħħad lill-utenti tad-DTT u tal-awdjo mingħajr fili għall-PMSE minn parti ta’ riżorsi tal-ispettru tagħhom. Is-setturi tal-PMSE u tad-DTT għalhekk jeħtieġu prevedibbiltà regolatorja fit-tul dwar id-disponibbiltà ta’ spettru suffiċjenti, sabiex ikunu jistgħu jitħarsu l-għoti sostenibbli u l-iżvilupp ta’ dawn is-servizzi, b’mod partikolari tat-televiżjoni free-to-view. Jista’ jkun hemm bżonn ta’ miżuri fil-livell nazzjonali u tal-Unjoni biex jiżguraw riżorsi addizzjonali tal-ispettru għall-użu tal-awdjo mingħajr fili għall-PMSE barra l-banda ta’ frekwenzi 470-790 MHz.

               (7)Fir-rapport tiegħu lill-Kummissjoni (“ir-rapport Lamy”)
                  22
               , Pascal Lamy, President tal-Grupp ta’ livell għoli dwar l-użu fil-ġejjieni tal-banda ta' frekwenzi 470-790 MHz, irrakkomanda li l-frekwenza 700 MHz issir disponibbli għall-broadband mingħajr fili sal-2020 (+/- sentejn). Dan se jgħin biex jintlaħaq l-għan fit-tul ta’ prevedibbiltà regolatorja għad-DTT biex jinkiseb aċċess għal banda ta’ frekwenzi ta’ taħt 700 MHz sal-2030, għalkemm dan għandu jiġi rivedut sal-2025. Ir-rapport Lamy jirrakkomanda wkoll flessibbiltà nazzjonali fl-użu tal-ispettru tal-banda ta’ frekwenzi ta’ taħt 700 MHz, li huwa limitat għal downlink-only. Id-downlink-only hija r-restrizzjoni tat-trażmissjonijiet kollha f'sistema mingħajr fili, tkun xi tkun it-teknoloġija tagħha, għat-trażmissjoni unidirezzjonali minn stazzjonijiet ta' infrastruttura ċentrali bħal torri tax-xandir tat-TV jew stazzjon ta' bażi mobbli lejn terminali portabbli jew mobbli bħal settijiet tat-televixin jew settijiet tat-telefown ċellulari.

               (8)Il-Grupp għal Politika dwar l-Ispettru tar-Radju (RSPG) jirrakkomanda fl-opinjoni tiegħu dwar strateġija fit-tul għall-użu fil-ġejjieni tal-banda ta’ frekwenzi ta' 470-790 MHz fl-Unjoni (“Opinjoni tal-RSPG”) l-adozzjoni ta’ approċċ koordinat fl-Unjoni kollha biex il-banda ta' frekwenzi ta’ 700 MHz issir disponibbli għal użu effettiv għal servizzi ta’ komunikazzjoni elettronika broadband mingħajr fili sa tmiem l-2020. Dan għandu jsir flimkien ma’ garanzija ta' disponibbiltà fit-tul sal-2030 tal-banda ta' frekwenzi ta' taħt 700 MHz għall-forniment ta' servizzi tal-midja awdjoviżiva downlink-only. L-RSPG jirrakkomanda, b’mod partikolari, l-introduzzjoni tal-flessibilità sabiex il-banda ta' frekwenzi ta' taħt 700 MHz tista’ tintuża wkoll għal servizzi ta’ komunikazzjoni elettronika broadband mingħajr fili għal finijiet ta’ downlink-only.

               (9)Billi xi Stati Membri diġà nedew jew lestew proċess nazzjonali li jawtorizzaw l-użu tal-banda ta’ frekwenzi 700 MHz għal servizzi ta' komunikazzjoni elettronika broadband mingħajr fili, terrestri u bidirezzjonali, l-Unjoni għandha tieħu azzjoni immedjata sabiex tevita l-frammentazzjoni tas-suq uniku. Dak li hemm bżonn huwa approċċ koordinat tal-użu tal-banda ta’ frekwenzi 470-790 MHz fil-ġejjieni, li għandu wkoll jipprovdi prevedibbiltà regolatorja, jibbilanċja d-diversità bejn l-Istati Membri b'għanijiet ta' suq uniku u jippromwovi pożizzjoni koerenti tal-Unjoni fix-xena internazzjonali. F’dan il-kuntest, l-Istati Membri għandhom jintalbu li jagħtu skop ġdid lill-banda ta' frekwenzi ta' 700 MHz b’mod f’waqtu skont il-liġi tal-Unjoni u dik nazzjonali.

               (10)L-użu tal-banda ta’ frekwenzi ta' 700 MHz minn applikazzjonijiet oħra f’pajjiżi barra mill-Unjoni, kif permess minn ftehimiet internazzjonali jew f’partijiet tat-territorju nazzjonali barra l-kontroll effettiv tal-awtoritajiet tal-Istati Membri, jista' jillimita l-użu tal-banda għas-servizzi ta’ komunikazzjoni elettronika terrestri tal-broadband mingħajr fili f’xi Stati Membri. Dan iżommhom lura milli jikkonformaw mal-iskeda komuni stabbilita fil-livell tal-Unjoni. L-Istati Membri għandhom jieħdu l-passi kollha meħtieġa biex jimminimizzaw id-durata u l-firxa ġeografika ta’ dawn il-limitazzjonijiet u jfittxu l-għajnuna tal-Unjoni, fejn meħtieġ, skont l-Artikolu 10(2) tal-RSPP. Huma għandhom jinnotifikaw ukoll lill-Kummissjoni dwar dawn il-limitazzjonijiet skont l-Artikoli 6(2) u 7, u l-informazzjoni għandha tiġi ppubblikata f’konformità mal-Artikolu 5 tad-Deċiżjoni Nru 676/2002/KE
                  23
               .

               (11)L-użu tal-banda ta’ frekwenzi 700 MHz għal servizzi ta’ komunikazzjoni elettronika broadband terrestri mingħajr fili għandu jkun suġġett għal reġim flessibbli ta’ awtorizzazzjoni mill-aktar fis possibbli. Dan għandu jinkludi l-possibbiltà għad-detenturi tad-drittijiet tal-użu tal-ispettru li jinnegozjaw u jikru d-drittijiet eżistenti tagħhom fil-kuntest tal-applikazzjoni tal-Artikoli 9, 9a u 9b tad-Direttiva 2002/21/KE
                  24
               .

               (12)F’konformità mal-Artikoli 9 u 9a tad-Direttiva 2002/21/KE, l-Istati Membri għandhom japplikaw approċċ flessibbli fejn ikun possibbli u jistgħu jippermettu l-introduzzjoni ta’ użu downlink-only alternattiv bħas-servizzi ta' komunikazzjoni elettronika terrestri tal-broadband mingħajr fili fil-banda ta' frekwenzi ta’ taħt 700 MHz skont il-ħtiġijiet nazzjonali għad-distribuzzjoni tas-servizzi tal-midja awdjoviżiva lill-udjenza tal-massa. Meta jipermettu l-użu downlink-only fil-banda ta’ frekwenzi taħt 700 MHz għal servizzi ta’ komunikazzjoni elettronika terrestri tal-broadband mingħajr fili, l-Istati Membri għandhom jiżguraw li dan l-użu ma jaffettwax l-użu ta’ banda taħt 700 MHz għax-xandir diġitali terrestri fi Stati Membri ġirien, kif previst fil-ftehim fil-Konferenza Reġjonali dwar it-Telekomunikazzjoni tal-2006
                  25
               .

               (13)Fi kwalunkwe każ, l-użu tal-ispettru fil-banda ta’ frekwenzi 470-694 MHz għandu jkun ivvalutat mill-ġdid fil-livell tal-Unjoni sa mhux aktar tard mill-2025. Tali valutazzjoni għandha tqis ukoll ir-rieżami ppjanat ta’ din il-banda ta’ frekwenzi fil-Konferenza tar-Radjukomunikazzjoni Dinjija fl-2023. It-tibdil fl-użu tal-banda ta' frekwenzi taħt 700 MHz għandu jqis l-iżviluppi teknoloġiċi, l-imġieba tal-konsumatur, l-importanza li jitkompla l-forniment ta’ servizz ta’ televiżjoni bla ħlas
                  26
                u tal-objettivi soċjali, ekonomiċi u kulturali ta’ interess ġenerali. F’dan il-kuntest jinħtieġu studji dwar il-kundizzjonijiet tekniċi u regolatorji għal koeżistenza bejn użi tal-ispettru attwali u ġodda fil-banda ta’ frekwenza taħt 700 MHz. Dawn jiżguraw koerenza bejn l-approċċi meħuda minn Stati Membri differenti dwar użu flessibbli u effiċjenti tal-ispettru u jippermettu miżuri tekniċi armonizzati għall-użu u l-koeżistenza f’din il-banda. Studji u miżuri bħal dawn jistgħu jiġu żviluppati skont id-Deċiżjoni 676/2002/KE.

               (14)L-Istati Membri għandhom jadottaw pjanijiet nazzjonali koerenti li jiffaċilitaw l-użu tal-banda ta’ frekwenzi 700 MHz għal servizzi ta’ komunikazzjoni elettronika terrestri tal-broadband mingħajr fili filwaqt li jiżguraw l-kontinwità tas-servizzi tax-xandir bit-televiżjoni li jiżgombraw il-banda. Ladarba jiġu adottati, l-Istati Membri għandhom jibagħtu l-pjanijiet direzzjonali b’mod trasparenti mal-Unjoni kollha. Il-pjanijiet direzzjonali għandhom ikopru attivitajiet u perjodi ta' żmien għall-ippjanar mill-ġdid tal-frekwenzi, l-iżviluppi tekniċi għal tagħmir ta' netwerk u tal-utent aħħari, il-koeżistenza bejn tagħmir tar-radju u tagħmir mhux tar-radju, ta' reġimi eżistenti u ta' oħrajn ġodda ta’ awtorizzazzjoni u informazzjoni dwar il-possibbiltà li jingħata kumpens għal spejjeż ta’ migrazzjoni, fejn dawn jinqalgħu, sabiex jiġu evitati, inter alia, l-ispejjeż għall-utenti finali. Fejn l-Istati Membri jkollhom l-intenzjoni li jżommu d-DTT, il-pjanijiet direzzjonali għandhom jagħtu attenzjoni partikolari biex jiffaċilitaw aġġornamenti ta’ tagħmir tax-xandir għal aktar teknoloġiji effiċjenti fl-ispettru bħal formati vidjo avvanzati (eż. HEVC) jew teknoloġiji ta’ trażmissjoni tas-sinjal (eż. DVB-T2).

               (15)L-ambitu u l-mekkaniżmu ta’ kumpens possibbli sabiex titlesta t-tranżizzjoni fl-użu tal-ispettru fi ħdan il-banda ta’ frekwenzi 470-790 MHz għandhom ikunu analizzati skont id-dispożizzjonijiet nazzjonali rilevanti kif previst fl-Artikolu 14 tad-Direttiva 2002/20/KE
                  27
               , u jridu jkunu konsistenti mad-dispożizzjonijiet tal-Artikoli 107 u 108 tat-TFUE.

               (16)Minħabba li l-għan ta’ din id-Deċiżjoni, jiġifieri l-iżgurar ta' tranżizzjoni kkoordinata fl-użu tal-ispettru tal-banda ta' frekwenzi ta' 470-790 MHz fl-Unjoni skont għanijiet komuni, ma jistax jinkiseb b’mod suffiċjenti mill-Istati Membri u jista' għalhekk, minħabba l-iskala u l-effetti tiegħu, jinkiseb aħjar fil-livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit fl-istess Artikolu, din id-Deċiżjoni ma tmurx lil hinn minn dak li hu meħtieġ biex jintlaħaq dak l-għan,

               ADOTTAW DIN ID-DEĊIŻJONI:

               Artikolu 1

               (1)Sat-30 ta’ Ġunju 2020, l-Istati Membri għandhom jippermettu l-użu tal-banda ta’ frekwenzi 694-790 MHz għas-sistemi terrestri li huma kapaċi jipprovdu servizzi ta’ komunikazzjoni elettronika broadband mingħajr fili biss taħt kundizzjonijiet tekniċi armonizzati stabbiliti mill-Kummissjoni skont l-Artikolu 4 tad-Deċiżjoni 676/2002/KE. Fejn meħtieġ, l-Istati Membri għandhom iwettqu l-proċess ta’ awtorizzazzjoni jew jemendaw id-drittijiet eżistenti rilevanti għall-użu tal-ispettru skont id-Direttiva 2002/20/KE, sabiex jippermettu dak l-użu.

               (2)Sabiex jippermettu l-użu tal-banda ta’ frekwenzi 694-790 MHz skont il-paragrafu 1, l-Istati Membri għandhom, sal-31 ta’ Diċembru 2017, jikkonkludu l-ftehimiet ta’ koordinazzjoni tal-frekwenza transftuntiera kollha meħtieġa fi ħdan l-Unjoni.

               (3)L-Istati Membri ma għandhomx ikunu marbutin mill-obbligi li hemm fil-paragrafi 1 u 2 f’żoni ġeografiċi fejn il-koordinazzjoni tal-frekwenzi ma' pajjiżi mhux tal-Unjoni tibqa’ mhux solvuta, sakemm l-Istati Membri jagħmlu kull sforz possibbli biex jiġu mminimizzati d-durata u l-ambitu ġeografiku ta’ din il-koordinazzjoni mhux solvuta u jirrapportaw annwalment ir-riżultati lill-Kummissjoni sakemm il-kwistjonijiet tal-koordinazzjoni pendenti jkunu ġew solvuti. Dan il-paragrafu għandu japplika wkoll għall-problemi ta' koordinazzjoni tal-ispettru fir-Repubblika ta' Ċipru li jirrizultaw mill-fatt li l-Gvern ta' Ċipru ma jistax jeżerċita kontroll effettiv f'parti mit-territorju tiegħu.

               Artikolu 2

               Sat-30 ta’ Ġunju 2022, l-Istati Membri għandhom jippermettu t-trasferiment jew it-twellija ta’ drittijiet tal-użu tal-ispettru għal servizzi ta’ komunikazzjoni elettronika fil-banda ta’ frekwenzi 694-790 MHz.

               Artikolu 3

               Meta l-Istati Membri jawtorizzaw l-użu tal-banda ta’ frekwenza 694-790 MHz jew jemendaw id-drittijiet eżistenti li jużaw il-banda ta’ frekwenzi 694-790 MHz, huma għandhom jieħdu l-miżuri kollha neċessarji biex jiġi żgurat livell ta’ kwalità għolja ta’ kopertura tal-popolazzjoni tagħhom u t-territorju b’veloċità ta’ mill-inqas 30 Mb/s, kemm ġewwa kif ukoll barra, inkluż f’żoni ta’ prijorità nazzjonali stabbiliti minn qabel, fejn meħtieġ, u tul rotot ewlenin tat-trasport terrestri. Tali miżuri jistgħu jinkludu kundizzjonijiet li jiffaċilitaw jew jinkoraġġixxu l-qsim tal-infrastruttura tan-netwerk jew tal-ispettru f’konformità mal-liġi tal-Unjoni.

               Għal dak l-għan, l-Istati Membri għandhom jivvalutaw u jikkonsultaw lil xulxin dwar il-ħtieġa li jintehmżu kundizzjonijiet għad-drittijiet ta’ użu għall-frekwenzi fi ħdan il-banda ta’ frekwenzi 694-790 MHz.

               Artikolu 4

               (1)L-Istati Membri għandhom jiżguraw id-disponibbiltà tal-banda ta’ frekwenzi 470-694 MHz jew partijiet mill-banda għall-provvista ta’ servizzi terristri tal-midja awdjoviżiva lil udjenzi tal-massa, inkluż it-televiżjoni mingħajr ħlas, u għall-użu minn tagħmir tal-awdjo mingħajr fili għall-PMSE, abbażi tal-ħtiġijiet nazzjonali tax-xandir. L-Istati Membri għandhom jiżguraw li kwalunkwe użu ieħor tal-banda ta’ frekwenzi 470-694 MHz fit-territorju tagħhom ma jikkawżax interferenza dannuża lill-provvista terrestri ta’ servizzi tal-midja awdjoviżiva fi Stat Membru ġar.

               (2)Jekk l-Istati Membri jawtorizzaw l-użu tal-ispettru fil-banda ta’ frekwenzi 470-694 MHz għal sistemi terrestri li huma kapaċi jipprovdu servizzi ta’ komunikazzjoni elettronika minbarra netwerks ta' xandir televiżiv, użu bħal dan għandu jkun limitat għal downlink-only. Użu bħal dan għandu jkun mingħajr preġudizzju għall-obbligi li jirriżultaw minn ftehimiet internazzjonali u mil-liġi tal-Unjoni.

               Artikolu 5

               Sat-30 ta’ Ġunju 2017, l-Istati Membri għandhom jadottaw u jippubblikaw il-pjan nazzjonali tagħhom u l-iskeda (“pjan direzzjonali nazzjonali”) biex jissodisfaw l-obbligi tagħhom skont l-Artikoli 1 u 4 ta’ din id-Deċiżjoni.

               Sabiex jiġi żgurat li l-użu tal-banda ta’ frekwenzi 694-790 MHz huwa f’konformità mal-paragrafu 1 tal-Artikolu 1, l-Istati Membri għandhom jinkludu fil-pjani direzzjonali nazzjonali tagħhom, fejn xieraq, informazzjoni dwar miżuri biex jillimitaw l-impatt tal-proċess ta’ tranżizzjoni li jmiss fuq il-pubbliku u fuq l-utenti ta’ tagħmir tal-awdjo mingħajr fili għall-PMSE u biex jiffaċilitaw id-disponibbiltà f’waqtha ta’ tagħmir u ta' riċevituri interoperabbli tan-netwerk ta’ xandir televiżiv fis-suq intern.

               Artikolu 6

               Sal-1 ta’ Jannar 2025, il-Kummissjoni, b’kooperazzjoni mal-Istati Membri, għandha twettaq valutazzjoni u tirrapporta lill-Kunsill u lill-Parlament dwar l-iżviluppi fl-użu tal-banda ta’ frekwenzi 470-694 MHz, filwaqt li tqis l-aspetti soċjali, ekonomiċi, kulturali u teknoloġiċi li jaffettwaw l-użu tal-banda skont l-Artikoli 1 u 4. Ir-rapport għandu jivvaluta jekk ikunx meħtieġ li jinbidel l-użu tal-banda ta’ frekwenzi 470-694 MHz, jew xi parti minnha, fl-Unjoni.

               Artikolu 7

               Din id-Deċiżjoni tidħol fis-seħħ fl-20 jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

               Artikolu 8

               Din id-Deċiżjoni hija indirizzata lill-Istati Membri.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  Il-banda ta' 700 MHz fir-Reġjun 3 kif ukoll il-banda ta' 698-790 MHz fir-Reġjun 2 kienu ġew allokati għas-servizzi mobbli fuq bażi koprimarja qabel l-2012

                     (2)
                  Dokument RSPG 15-595 finali, link:

                     http://rspg-spectrum.eu/wp-content/uploads/2013/05/RSPG15-595_final-RSPG_opinion_UHF.pdf

                  .

                     (3)
                  Id-Direttiva 2002/21/KE tal-Parlament Ewropew u tal-Kunsill tas-7 ta' Marzu 2002 dwar kwadru regolatorju komuni għan-networks ta' komunikazzjonijiet u servizzi elettroniċi (Direttiva Kwadru) (ĠU L 108, 24.04.2002, p. 33).

                     (4)
                  Id-Direttiva 2002/20/KE tal-Parlament Ewropew u tal-Kunsill tas-7 ta' Marzu 2002 dwar l-awtorizzazzjoni ta' networks u servizzi ta' komunikazzjonijiet elettroniċi (Direttiva ta' Awtorizzazzjoni) (ĠU L 108, 24.04.2002, p. 21).

                     (5)
                  Id-Deċiżjoni Nru 676/2002/KE tal-Parlament Ewropew u tal-Kunsill tas-7 ta' Marzu 2002 dwar il-qafas legali regolatorju għall-politika tal-ispectrum tar-radju fil-Komunità Ewropea (Deċiżjoni dwar l-Ispettri tar-Radju) (ĠU L 108, 24.4.2002, p. 1).

                     (6)
                  Il-Konferenza Ewropea tal-Amministrazzjonijiet tal-Posta u t-Telekomunikazzjoni

                     (7)
                  Id-Deċiżjoni tal-Kummissjoni tas-6 ta' Mejju 2010 dwar il-kundizzjonijiet tekniċi armonizzati tal-użu fil-banda ta' frekwenzi 790–862 MHz għas-sistemi terrestri li huma kapaċi jipprovdu servizzi ta' komunikazzjonijiet elettroniċi fl-Unjoni Ewropea (ĠU L 117/95, p. 11.5.2010).

                     (8)
                  Link:

                     http://ec.europa.eu/digital-agenda/en/news/report-results-work-high-level-group-future-use-uhf-band

                  .

                     (9)
                  Link:

                     https://ec.europa.eu/eusurvey/runner/PublicConsultationLamyReport2014

                  .

                     (10)
                  Document RSPG13-524 rev1, link:

                     https://circabc.europa.eu/d/a/workspace/SpacesStore/614d3daf-76a0-402d-8133-77d2d3dd2518/RSPG13-524 %20rev1 %20Report_700MHz_reallocation_REV.pdf

                  .

                     (11)
                  Link:

                     http://ec.europa.eu/smart-regulation/impact/ia_carried_out/cia_2015_en.htm#cnect

                     (12)
                  Trażmissjoni biss mill-infrastruttura tan-netwerk lejn terminals riċevituri bħal settijiet tat-televixin jew tablets.

                     (13)
                  Il-Kummissjoni approvat għajnuna mill-istat biex tillimita l-impatt fuq il-konsumaturi u l-utenti tal-PMSE f’diversi deċiżjonijiet. Ara, fost l-oħrajn, N622/03 Digitalisierungsfonds — l-Awstrija ĠU C 228, 17.9.2005; C25/04 L-introduzzjoni tat-televiżjoni diġitali terrestri (DVB-T) f'Berlin-Brandenburg — il-Ġermanja ĠU L 200, 22.7.2006; C24/04 It-televiżjoni diġitali terrestri fl-Isvezja, ĠU L 112, 30.4.2007; C52/05 Decoders diġitali fl-Italja ĠU L 147, 8.6.2007; N270/06 Sussidji għad-decoders diġitali bl-API — l-Italja ĠU C 80, 13.4.2007; N107/07 Sussidji għall-IdTV — l-Italja ĠU C 246, 20.10.2007; C34/06 L-introduzzjoni tat-televiżjoni diġitali terrestri (DVB-T) fit-Tramuntana tar-Renu-Westfalja, ĠU L 236, 3.9.2008; SA.28685 Captación de Televisión Digital en Cantabria — Spanja ĠU C 119, 24.4.2012; N671b/2009 — Bidla għad-diġitali fis-Slovakkja, ĠU C 39, 8.2.2011.

                     (14)
                  Għajnuna mill-istat C 25/2004, DVB-T Berlin Brandenburg;  Għajnuna mill-istat C 52/2005, Decoders diġitali; deċiżjoni tal-Kummissjoni ppjanata għal Jannar 2016 dwar għajnuna mill-Istat SA. 32619 innotifikata mir-Renju ta’ Spanja għal kumpens għad-danni li jirriżultaw mil-liberazzjoni tad-dividend diġitali.

                     (15)
                  Il-każ QĠE, C-222/04 tal-10 ta’ Jannar 2006, Cassa di Risparmio di Firenze, paragrafu 131; Il-każ QĠE, C-126/01 tal-20 ta’ Novembru 2003, GEMO S.A., paragrafu 28; Il-każ QĠE, C-53/00 tat-22 ta’ Novembru 2001, Ferring SA, paragrafi. 19 ff; Il-każ QĠE, C-143/99 tat-8 ta’ Novembru 2001, Adria-Wien Pipeline, paragrafu 38; Il-każ QĠE, C-310/99, l-Italja v. il-Kummissjoni, paragrafu 251; Il-każ QĠE, T-109/01 tal-14 ta’ Jannar 2004, Fleuren Compost BV v. il-Kummissjoni, paragrafu 54; Il-każ QĠE, C-251/97 tal-5 ta’ Ottubru 1999, Franza v. il-Kummissjoni, paragrafu 40. Il-każ QĠ, T-177/07 tal-15 ta’ Ġunju 2010, Mediaset vs Il-Kummissjoni, il-każ QĠE, C-403/10 P tat-28 ta’ Lulju 2011, Mediaset vs Il-Kummissjoni. Il-każ QĠ T-21/06 tas-6 ta' Ottubru 2009, il-Ġermanja v. il-Kummissjoni dwar DVB-T – Berlin/Brandebourg, il-każijiet QĠ T-461/13 Spanja v. il-Kummissjoni, T-462/13 Il-Pajjiż Bask u Itelazpi v. il-Kummissjoni,

                     T-463/13

                   u

                     T-464/13

                   il-Galizja v. il-Kummissjoni u Retegal v. il-Kummissjoni,

                     T-465/13

                   il-Katalonja u CTTI v. il-Kummissjoni,

                     T-487/13

                   Navarra v. il-Kummissjoni u fl-aħħar nett

                     T-541/13

                   Abertis Telecom u Retevisión v. il-Kummissjoni.

                     (16)
                  Dawn l-iskadenzi huma f’konformità mar-rapport tal-RSPG, l-opinjoni tal-RSPG u r-rapport Lamy.

                     (17)
                  ara l-Artikolu 6(8).

                     (18)
                  ĠU C , , p. .

                     (19)
                  ĠU C , , p. .

                     (20)
                  Id-Deċiżjoni Nru 243/2012/UE tal-Parlament Ewropew u tal-Kunsill tal-14 ta' Marzu 2012 li tistabbilixxi programm pluriennali tal-politika tal-ispettru tar-radju (ĠU L 81, 21.3.2012, p. 7).

                     (21)
                  Ara

                     http://ec.europa.eu/pgreriorities/digital-single-market/index_en.htm

                  .

                     (22)
                  Ir-rapport tas-Sur Pascal Lamy huwa disponibbli fuq:

                     https://ec.europa.eu/digital-agenda/en/news/report-results-work-high-level-group-future-use-uhf-band

                  .

                     (23)
                  Id-Deċiżjoni Nru 676/2002/EC tal-Parlament Ewropew u tal-Kunsill tas-7 ta' Marzu 2002 dwar il-qafas legali regolatorju għall-politika tal-ispectrum tar-radju fil-Komunità Ewropea (Deċiżjoni tal-Ispectrum tar-Radju) (ĠU L 108, 24.4.2002, p. 1).

                     (24)
                  Id-Direttiva Nru 2002/21/KE tas-7 ta’ Marzu 2002 dwar kwadru regolatorju komuni għan-netwerks ta’ komunikazzjonijiet u servizzi elettroniċi (Direttiva Kwadru) (ĠU L108, 24.4.2002, p. 33).

                     (25)
                  Il-Konferenza tar-Radjukomunikazzjoni Reġjonali tal-2006 għall-ippjanar tas-servizz ta’ xandir diġitali terrestri f’partijiet tar-Reġjuni 1 u 3, fil-banda ta’ frekwenzi 174-230 MHz u 470-862 MHz (RRC-06) f’Ġinevra.

                     (26)
                  Fl-ispirtu tad-Direttiva 2010/13/UE tal-Parlament Ewropew u tal-Kunsill (Direttiva dwar is-Servizzi tal-Midja Awdjoviżiva).

                     (27)
                  Id-Direttiva 2002/20/KE tal-Parlament Ewropew u tal-Kunsill tas-7 ta' Marzu 2002 dwar l-awtorizzazzjoni ta' networks u servizzi ta' komunikazzjonijiet elettroniċi (Direttiva ta' Awtorizzazzjoni) (ĠU L 108, 24.04.2002, p. 21)


               IL-KUMMISSJONI EWROPEA
            Brussell, 31.8.2016
            COM(2016) 548 final
            2016/0262(NLE)
            Proposta għal
            DEĊIŻJONI TAL-KUNSILL
            dwar is-soġġettar tas-sustanza psikoattiva ġdida metil-2- [[1- (ċikloħeksilmetil)-1H-indol-3-karbonil]amino]-3,3-dimetilbutanoat (MDMB-CHMICA) għal miżuri ta' kontroll

               MEMORANDUM TA' SPJEGAZZJONI

               1.IL-KUNTEST TAL-PROPOSTA

               Id-Deċiżjoni tal-Kunsill 2005/387/ĠAI dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  1
                tipprovdi għal proċedura ta' tliet passi li tista' twassal biex sustanza psikoattiva ġdida tiġi sottoposta għal miżuri ta' kontroll fl-Unjoni.

               Fil-15 ta' April 2016 ġie ppubblikat rapport konġunt taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) u l-Europol, imħejji f'konformità mal-Artikolu 5 tad-Deċiżjoni tal-Kunsill 2005/387/ĠAI. Fis-26 ta' Mejju 2016, wara t-talba li saret mill-Kummissjoni u 13-il Stat Membru u skont l-Artikolu 6(1) tad-Deċiżjoni tal-Kunsill imsemmija hawn fuq, il-Kunsill talab li ssir valutazzjoni tar-riskji kkawżati mill-użu, il-manifattura u t-traffikar tas-sustanza psikoattiva ġdida MDMB-CHMICA, l-involviment tal-kriminalità organizzata u l-konsegwenzi possibbli tal-miżuri ta' kontroll introdotti dwar din is-sustanza.

               Ir-riskji tal-MDMB-CHMICA ġew ivvalutati mill-Kumitat Xjentifiku tal-EMCDDA, f'konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill. Il-President tal-Kumitat Xjentifiku ppreżenta r-rapport dwar il-valutazzjoni tar-riskji lill-Kummissjoni u lill-Kunsill fit-28 ta' Lulju 2016. Ir-riżultati ewlenin tal-valutazzjoni tar-riskju huma dawn li ġejjin:

               MDMB-CHMICA hija kklassifikata bħala agonist sintetiku tar-riċettur kannabinojdi, grupp kimikament divers ta' sustanzi msejjaħ ukoll kannabinojdi sintetiċi. Is-sustanza ilha disponibbli fis-suq tad-drogi fl-Unjoni Ewropea mill-inqas minn Diċembru 2014 u nstabet fi 23 Stat Membru.

               Il-qawwa kbira tal-MDMB-CHMICA u l-varjabilità kbira tal-ammonti tal-kompost fi "stimulanti legali" jikkostitwixxu riskju kbir ta' tossiċità akuta. Tmien Stati Membri rrappurtaw total ta' 28 mewt u 25 intossikazzjoni akuta assoċjati mal-MDMB-CHMICA.

               Skont l-Artikolu 8(1) tad-Deċiżjoni tal-Kunsill 2005/387/ĠAI, fi żmien sitt ġimgħat mid-data li fiha tirċievi r-rapport dwar il-valutazzjoni tar-riskji, il-Kummissjoni għandha tippreżenta lill-Kunsill jew inizjattiva biex is-sustanzi psikoattivi l-ġodda jiġu soġġetti għal miżuri ta' kontroll madwar l-Unjoni, jew rapport li jispjega l-opinjonijiet tagħha għaliex din l-inizjattiva ma titqiesx meħtieġa. Skont is-sentenza tal-Qorti tal-Ġustizzja tas-16 ta' April 2015 fil-Kawżi Konġunti C-317/13 u C-679/13 il-Parlament Ewropew għandu jiġi kkonsultat qabel ma jiġi adottat att ibbażat fuq l-Artikolu 8(1) tad-Deċiżjoni tal-Kunsill 2005/387/ĠAI.

               Abbażi tas-sejbiet tar-rapport tal-valutazzjoni tar-riskju, il-Kummissjoni tqis li hemm raġunijiet biex is-sustanza tiġi soġġetta għal miżuri ta' kontroll madwar l-Unjoni. Skont ir-rapport dwar il-valutazzjoni tar-riskji, it-tossiċità akuta tal-MDMB-CHMICA hija tali li tista' tikkawża danni kbar għas-saħħa tal-individwi. Diversi rapporti indikaw ukoll il-possibbiltà għal vjolenza u aggressjoni bħala konsegwenza tal-użu tagħha.

               2.L-GĦAN TAL-PROPOSTA

               L-għan ta' din il-proposta għal Deċiżjoni tal-Kunsill huwa li l-Istati Membri jintalbu jissoġġettaw l-MDMB-CHMICA għal miżuri ta' kontroll u pieni kriminali kif stipulat mil-leġiżlazzjoni tagħhom bis-saħħa tal-obbligi tagħhom skont il-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.

               2016/0262 (NLE)

               Proposta għal

               DEĊIŻJONI TAL-KUNSILL

               dwar is-soġġettar tas-sustanza psikoattiva ġdida metil-2- [[1- (ċikloħeksilmetil)-1H-indol-3-karbonil]amino]-3,3-dimetilbutanoat (MDMB-CHMICA) għal miżuri ta' kontroll

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea,

               Wara li kkunsidra d-Deċiżjoni tal-Kunsill 2005/387/ĠAI tal-10 ta' Mejju 2005 dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  2
               , u b'mod partikolari l-Artikolu 8(3) tagħha,

               Wara li kkunsidra l-proposta tal-Kummissjoni Ewropea,

               Wara li kkunsidra l-opinjoni tal-Parlament Ewropew
                  3
               ,

               Filwaqt li jaġixxi f'konformità ma' proċedura leġiżlattiva speċjali,

               Billi:

               (1)Tfassal rapport dwar il-valutazzjoni tar-riskji dwar is-sustanza psikoattiva ġdida MDMB-CHMICA b'mod konformi mal-Artikolu 6 tad-Deċiżjoni 2005/387/ĠAI minn sessjoni speċjali tal-Kumitat Xjentifiku estiż taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), u sussegwentement dan intbagħat lill-Kummissjoni u lill-Kunsill fit-28 ta' Lulju 2016.

               (2)MDMB-CHMICA hija kklassifikata bħala agonist sintetiku tar-riċettur kannabinojdi, grupp kimikament divers ta' sustanzi msejjaħ ukoll kannabinojdi sintetiċi. Agonisti sintetiċi tar-riċettur kannabinojdi huma funzjonalment simili għal
                  Δ9-tetraħidrokannabinol (THC), il-prinċipju psikoattiv ewlieni tal-kannabis. L-agonisti tar-riċettur kannabinojdi kkontrollati skont il-Konvenzjoni tan-Nazzjonijiet Uniti tal-1971 dwar Sustanzi Psikotropiċi huma: il-prinċipju attiv ewlieni tal-kannabis, delta-9-tetraħidrokannabinol (Δ9-THC) u żewġ kannabinojdi sintetiċi, naftalen-1-yl(1-pentil-1H-indol-3-yl)metanon (JWH-018) u 1-(5-flworopentil)-1H-indol-3-yl]-(naftalen-1-yl)-metanon (AM-2201).

               (3)Il-qawwa kbira tal-MDMB-CHMICA u l-varjabilità kbira tal-ammonti tal-kompost fi "stimulanti legali" jikkostitwixxu riskju kbir ta' tossiċità akuta.

               (4)MDMB-CHMICA ilha disponibbli fis-suq tad-drogi fl-Unjoni mill-inqas minn Diċembru 2014 u nstabet fi 23 Stat Membru. Hija mibjugħa bħala "stimulant legali" b'marka kummerċjali f’headshops, kif ukoll fuq l-internet bħala sostitut "legali" għall-kannabis. L-informazzjoni disponibbli tissuġġerixxi li t-trabijiet fil-massa tal-MDMB-CHMICA huma prodotti minn kumpaniji kimiċi bbażati fiċ-Ċina. Dawn jiġu importati fl-Unjoni fejn jew jiġu pproċessati jew jiġu ppakkjati f'taħlitiet tat-tipjip kummerċjali jew mibjugħa bħala trab. Ma hemm l-ebda informazzjoni li tindika li hemm produzzjoni ta' MDMB-CHMICA fl-Unjoni.

               (5)MDMB-CHMICA hija tipikament amministrata permezz tat-tipjip ta' taħlita erbali li jew tiġi minn "stimulant legali" kummerċjali lest għall-użu, jew, f'każijiet aktar rari, titħejja mill-utent stess. Fil-prodotti kummerċjali, ġeneralment mhuwiex iddikjarat jekk il-prodott ikunx fih MDMB-CHMICA jew xi agonisti sintetiċi tar-riċettur kannabinojdi oħra. Għalhekk, bosta individwi esposti għal MDMB-CHMICA jistgħu ma jkunux konxji li huma qegħdin jużaw is-sustanza. Barra minn hekk, dawn il-konsumaturi jistgħu ma jkunux konxji mid-doża li qed jużaw. Il-proċess tal-manifattura jista' wkoll iwassal għal distribuzzjoni żbilanċjata tas-sustanza fil-materjal tal-pjanti bir-riżultat li xi prodotti jkun fihom reġjuni fejn il-kannabinojd ikun ikkonċentrat ħafna, u dan iżid ir-riskju ta' tossiċità akuta u ta' tifqigħat ta' avvelenament tal-massa.

               (6)Id-dejta disponibbli tindika li l-MDMB-CHMICA tintuża minn utenti tal-kannabis, "psikonawti" u minn dawk li huma regolarment soġġetti għal proċeduri ta' testijiet tad-droga, inklużi dawk fil-ħabs.

               (7)Filwaqt li ma hemm l-ebda informazzjoni speċifika dwar l-effetti possibbli tal-MDMB-CHIMICA fuq l-ambjent soċjali dirett jew fuq is-soċjetà kollha kemm hi, bosta rapporti indikaw il-possibbiltà ta' vjolenza u aggressjoni bħala konsegwenza tal-użu tagħha. Barra minn hekk, is-sejbien ta' MDMB-CHIMICA f'każijiet ta' suspett ta' sewqan taħt l-influwenza indikaw potenzjal ta' riskju akbar għas-sigurtà pubblika.

               (8)Tmien Stati Membri rrappurtaw total ta' 28 mewt u 25 intossikazzjoni akuta assoċjati mal-MDMB-CHMICA. Kieku l-MDMB-CHMICA kellha ssir aktar disponibbli u tibda tintuża aktar, l-implikazzjonijiet għas-saħħa individwali u pubblika jistgħu jkunu sinifikanti.

               (9)Hemm ftit informazzjoni li tissuġġerixxi l-involviment potenzjali tal-kriminalità organizzata fil-manifattura, fid-distribuzzjoni, fit-traffikar u fil-forniment tal-MDMB-CHMICA fl-Unjoni.

               (10)L-MDMB-CHMICA mhijiex elenkata għall-kontroll skont il-Konvenzjoni Unika tan-Nazzjonijiet Uniti tal-1961 dwar id-Drogi Narkotiċi jew skont il-Konvenzjoni tan-Nazzjonijiet Uniti tal-1971 dwar Sustanzi Psikotropiċi. Madankollu, hija elenkata fost is-sustanzi kkunsidrati għar-rieżami fit-38 Kumitat tal-Esperti tal-WHO dwar id-Dipendenza mid-Droga (ECDD) li jagħmel rakkomandazzjonijiet lill-Kummissjoni tan-Nazzjonijiet Uniti dwar Drogi Narkotiċi fuq il-miżuri ta' kontroll li huwa jqis xierqa.

               (11)Il-MDMB-CHIMICA ma għandha l-ebda użu mediku tal-bniedem jew veterinarju stabbilit jew rikonoxxut. Minbarra l-użu tagħha f'materjali ta' referenza analitiċi u fir-riċerka xjentifika li tinvestiga l-kimika, il-farmakoloġija u t-tossikoloġija tagħha bħala riżultat tal-feġġ tagħha fis-suq tad-droga, ma hemm l-ebda indikazzjoni li qed tintuża għal skopijiet oħra.

               (12)Ir-rapport dwar il-valutazzjoni tar-riskji juri li hemm evidenza xjentifika limitata disponibbli fuq il-MDMB-CHMICA u jindika li tkun meħtieġa aktar riċerka. Madankollu, l-evidenza u l-informazzjoni disponibbli dwar ir-riskji għas-saħħa u soċjali li toħloq is-sustanza jipprovdu bażi suffiċjenti biex MDMB-CHMICA tiġi sottoposta għal miżuri ta' kontroll madwar l-Unjoni.

               (13)Billi 10 Stati Membri jikkontrollaw l-MDMB-CHMICA fil-leġiżlazzjoni nazzjonali b'mod konformi mal-obbligi tal-Konvenzjoni tan-Nazzjonijiet Uniti tal-1971 dwar Sustanzi Psikotropiċi u billi ħames Stati Membri jużaw miżuri leġiżlattivi oħrajn biex jikkontrollawha, li din is-sustanza tkun sottoposta għal miżuri ta' kontroll fl-Unjoni kollha jista' jgħin biex jiġi evitat il-feġġ ta' ostakli fl-infurzar tal-liġi u l-kooperazzjoni ġudizzjarja transfruntieri, u jgħin fil-protezzjoni mir-riskji li d-disponibbiltà u l-użu tagħha jistgħu joħolqu.

               (14)Ir-Renju Unit mhuwiex marbut bid-Deċiżjoni 2005/387/ĠAI u għalhekk mhux qed jieħu sehem fl-adozzjoni ta' din id-Deċiżjoni li timplimenta d-Deċiżjoni 2005/387/ĠAI u mhuwiex marbut biha jew suġġett għall-applikazzjoni tagħha

               ADOTTA DIN ID-DEĊIŻJONI:

               Artikolu 1

               Is-sustanza psikoattiva ġdida metil 2-[[1-(ċikloħeksilmetil)-1H-indol-3-karbonil]amino]-3,3-dimetilbutanoat (MDMB-CHMICA) għandha tkun soġġetta għal miżuri ta' kontroll madwar l-Unjoni.

               Artikolu 2

               Mill-aktar fis possibbli, iżda mhux aktar tard minn [sena mid-data li fiha tiġi ppubblikata din id-Deċiżjoni], l-Istati Membri għandhom jieħdu l-miżuri meħtieġa, skont il-liġi nazzjonali tagħhom, biex is-sustanza psikoattiva l-ġdida msemmija fl-Artikolu 1 tkun soġġetta għal miżuri ta' kontroll u pieni kriminali, kif previst fil-leġiżlazzjoni tagħhom b'mod konformi mal-obbligi tagħhom skont il-Konvenzjoni tan-Nazzjonijiet Uniti tal-1971 dwar is-Sustanzi Psikotropiċi.

               Artikolu 3

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

               Din id-Deċiżjoni għandha tapplika f'konformità mat-Trattati.

               Magħmul fi Brussell,

                     Għall-Kunsill

                     Il-President

                     (1)
                  ĠU L 127, 20.5.2005, p. 32.

                     (2)
                  ĠU L 127, 20.5.2005, p. 32.

                     (3)
                  ĠU C , , p. .


				|

		52014PC0631

			Proposta għal DEĊIŻJONI TAL-KUNSILL dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp fl-2014, inkluż it-tielet ħlas parzjali għall-2014 /* COM/2014/0631 final - 2014/0292 (NLE) */

			   	MEMORANDUM TA’ SPJEGAZZJONI
Il-Ftehim Intern u r-Regolament Finanzjarju
tal-10 FEŻ jipprevedu għal proċedura ta' sejħiet għal
kontribuzzjonijiet li għandhom jitħallsu mill-Istati Membri
għall-finanzjament tal-FEŻ. Skont l-Artikolu 57(3)
tar-Regolament Finanzjarju tal-10 FEŻ, din il-proposta tkopri:
–
l-ammont tat-tielet ħlas parzjali
tal-kontribuzzjoni għas-sena 2014.
Skont l-Artikolu 57(7) tar-Regolament
Finanzjarju tal-10 FEŻ, l-ammont ġestit mill-Kummissjoni u l-ammont
ġestit mill-BEI huma speċifikati separatament.
Skont l-Artikolu 145 tar-Regolament
Finanzjarju tal-10 FEŻ, il-BEI bagħat lill-Kummissjoni l-estimi
aġġornati tiegħu ta' impenji u ħlasijiet skont l-istrumenti
li jimmaniġġja.
Skont l-Artikolu 58(2) tar-Regolament
Finanzjarju, is-sejħiet għall-kontribuzzjonijiet l-ewwel
għandhom jużaw l-ammonti disponibbli minn FEŻ preċedenti,
wieħed wara l-ieħor. Is-sejħiet għal kontribuzzjonijiet
f'din il-proposta għalhekk jikkonċernaw l-ammonti skont l-10 FEŻ
fir-rigward tal-Kummissjoni.
Skont l-Artikolu 57(5) tar-Regolament
Finanzjarju tal-10 FEŻ, il-Kunsill irid jiddeċiedi dwar din
il-proposta mhux aktar tard minn 21 jum kalendarju wara
l-preżentazzjoni mill-Kummissjoni tal-proposta tagħha u l-Istati
Membri jridu jgħaddu t-tielet ħlas parzjali mhux aktar tard minn
21 jum kalendarju wara d-data li fiha d-deċiżjoni tal-Kunsill
tkun ġiet innotifikata lilhom.
L-Artikolu 60(1) tar-Regolament
Finanzjarju jistipula li Stat Membru li jonqos milli jgħaddi l-ħlas
parzjali tal-kontribuzzjoni dovuta sal-iskadenza jkun mitlub iħallas
l-imgħax fuq l-ammont mhux imħallas; l-arranġamenti
għall-ħlas tal-imgħax huma speċifikati fl-istess Artikolu.
2014/0292 (NLE)
Proposta għal
DEĊIŻJONI TAL-KUNSILL
dwar il-kontribuzzjonijiet finanzjarji li
għandhom jitħallsu mill-Istati Membri għall-finanzjament
tal-Fond Ewropew għall-Iżvilupp fl-2014, inkluż it-tielet
ħlas parzjali għall-2014
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra l-Ftehim Intern bejn
ir-Rappreżentanti tal-Gvernijiet tal-Istati Membri, li ltaqgħu fi
ħdan il-Kunsill, dwar il-finanzjament tal-għajnuna Komunitarja skont
il-qafas finanzjarju pluriennali għall-perjodu bejn l-2008 u l-2013 skont
il-Ftehim ta' Sħubija AKP-KE u dwar l-allokazzjoni tal-għajnuna
finanzjarja għall-Pajjiżi u għat-Territorji extra-Ewropej li
għalihom tapplika r-Raba’ Parti tat-Trattat tal-KE[1], (“il-Ftehim Intern”) u
b’mod partikolari l-Artikolu 7 tagħha,
Wara li kkunsidra r-Regolament tal-Kunsill
(KE) Nru 215/2008 tat-18 ta’ Frar 2008 dwar ir-Regolament
Finanzjarju applikabbli għall-10 Fond Ewropew għall-Iżvilupp
(minn hawn ’il quddiem imsejjaħ "ir-Regolament Finanzjarju tal-10
FEŻ")[2]
kif l-aħħar emendat fil-11 ta’ April 2011[3], u b’mod partikolari
l-Artikolu 57(5) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Skont il-proċedura
spjegata fl-Artikoli 57 sa 61 tar-Regolament Finanzjarju tal-10 FEŻ,
sal-10 ta’ Ottubru l-Kummissjoni se tressaq proposta li
tispeċifika (a) l-ammont tat-tielet ħlas parzjali tal-kontribuzzjoni
tal-2014, u (b) ammont annwali rivedut tal-kontribuzzjoni għas-sena 2014
skont il-bżonnijiet reali, fil-każ fejn, skont l-Artikolu 7(3)
tal-Ftehim Intern, l-ammont annwali jvarja mill-bżonnijiet reali.
(2)       Fit-8 ta’ Novembru 2013,
wara proposta magħmula mill-Kummissjoni, il-Kunsill adotta
deċiżjoni li jiffissa fil-livell ta'
EUR 3 250 000 000 bħala l-ammont totali annwali
tal-kontribuzzjonijiet tal-Istati Membri għall-FEŻ għall-2014.
It-tqassim inizjali kien stabbilit għal
EUR 3 100 000 000 bħala sehem il-Kummissjoni u
EUR 150 000 000 bħala sehem il-BEI.
(3)       Skont l-ewwel paragrafu
tal-Artikolu 145 tar-Regolament Finanzjarju tal-10 FEŻ, il-Bank
Ewropew tal-Investiment bagħat lill-Kummissjoni l-estimi
aġġornati tiegħu tal-impenji u tal-pagamenti taħt
l-istrumenti li jiġġestixxi.
(4)       Wara t-talba ta’ kemm
il-Kummissjoni kif ukoll tal-BEI, l-ammont totali għall-2014 jirrispetta
l-limitu massimu ta’ EUR 3 250 000 000 bi tqassim ġdid
tas-sehem differenti tal-kontribuzzjonijiet tal-Istati Membri għall-FEŻ:
(i) EUR 3 144 308 777.01 għal sehem il-Kummissjoni u
(ii) EUR 105 691 222.99 għal sehem il-BEI.
(5)       L-Artikolu 58(2)
tar-Regolament Finanzjarju tal-10 Fond Ewropew għall-Iżvilupp (minn
hawn 'il quddiem imsejjaħ "il-FEŻ") jistipula li
s-sejħiet għal kontribuzzjonijiet l-ewwel jużaw l-ammonti
pprovduti għall-FEŻ ta' qabel.
ADOTTA DIN ID-DEĊIŻJONI:
Artikolu 1
Il-kontribuzzjonijiet individwali
għall-FEŻ li jridu jitħallsu mill-Istati Membri lill-Kummissjoni
bħala t-tielet ħlas parzjali għall-2014 huma stabbiliti
fit-tabella fl-Anness.
Artikolu 2
Din id-deċiżjoni tapplika mid-data
tal-adozzjoni tagħha.
Artikolu 3
Din id-Deċiżjoni hija indirizzata
lill-Istati Membri.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 247, 9.9.2006, p. 32.
[2]               ĠU L 78, 19.3.2008, p. 1.
[3]               ĠU L 102, 16/04/2011, p. 1.
ANNESS
tad-
DEĊIŻJONI TAL-KUNSILL
dwar il-kontribuzzjonijiet
finanzjarji li għandhom jitħallsu mill-Istati Membri
għall-finanzjament tal-Fond Ewropew għall-Iżvilupp fl-2014,
inkluż it-tielet ħlas parzjali għall-2014

 It-tielet ħlas parzjali tal-Kontribuzzjonijiet tal-FEŻ għall-2014 (EUR)
   ||   ||   ||   ||
 STATI MEMBRI || Sehem l-10 FEŻ % || It-tielet (3) ħlas parzjali
 mħallas lill- || mħallas lill- || Totali
 Il-BEI || Il-Kummissjoni
 L-għaxar FEŻ || L-għaxar FEŻ
 IL-BELĠJU || 3.53 || 0.00 || 10 389 099.83 || 10 389 099.83
 ID-DANIMARKA || 2.00 || 0.00 || 5 886 175.54 || 5 886 175.54
 IL-ĠERMANJA || 20.50 || 0.00 || 60 333 299.29 || 60 333 299.29
 IL-GREĊJA || 1.47 || 0.00 || 4 326 339.02 || 4 326 339.02
 SPANJA || 7.85 || 0.00 || 23 103 239.00 || 23 103 239.00
 FRANZA || 19.55 || 0.00 || 57 537 365.91 || 57 537 365.91
 L-IRLANDA || 0.91 || 0.00 || 2 678 209.87 || 2 678 209.87
 L-ITALJA || 12.86 || 0.00 || 37 848 108.72 || 37 848 108.72
 IL-LUSSEMBURGU || 0.27 || 0.00 || 794 633.70 || 794 633.70
 IL-PAJJIŻI L-BAXXI || 4.85 || 0.00 || 14 273 975.68 || 14 273 975.68
 L-AWSTRIJA || 2.41 || 0.00 || 7 092 841.53 || 7 092 841.53
 IL-PORTUGALL || 1.15 || 0.00 || 3 384 550.94 || 3 384 550.94
 IL-FINLANDJA || 1.47 || 0.00 || 4 326 339.02 || 4 326 339.02
 L-ISVEZJA || 2.74 || 0.00 || 8 064 060.49 || 8 064 060.49
 IR-RENJU UNIT || 14.82 || 0.00 || 43 616 560.75 || 43 616 560.75
 IL-BULGARIJA || 0.14 || 0.00 || 412 032.29 || 412 032.29
 IR-REPUBBLIKA ĊEKA || 0.51 || 0.00 || 1 500 974.76 || 1 500 974.76
 L-ESTONJA || 0.05 || 0.00 || 147 154.39 || 147 154.39
 ĊIPRU || 0.09 || 0.00 || 264 877.90 || 264 877.90
 IL-LATVJA || 0.07 || 0.00 || 206 016.14 || 206 016.14
 IL-LITWANJA || 0.12 || 0.00 || 353 170.53 || 353 170.53
 L-UNGERIJA || 0.55 || 0.00 || 1 618 698.27 || 1 618 698.27
 MALTA || 0.03 || 0.00 || 88 292.63 || 88 292.63
 IL-POLONJA || 1.30 || 0.00 || 3 826 014.10 || 3 826 014.10
 IR-RUMANIJA || 0.37 || 0.00 || 1 088 942.47 || 1 088 942.47
 IS-SLOVENJA || 0.18 || 0.00 || 529 755.80 || 529 755.80
 IS-SLOVAKKJA || 0.21 || 0.00 || 618 048.43 || 618 048.43
 Total UE-27 || 100.00 || 0.00 || 294 308 777.01 || 294 308 777.01


Avviż Legali Importanti

|

52008PC0028

Proposta għal deċiżjoni tal-Kunsill dwar il-pożizzjoni li għandha tieħu l-Komunità fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR (il-Konvenzjoni TIR 1975)  /* KUMM/2008/0028 finali - ACC 2008/0010 */

	[pic] | KUMMISSJONI TAL-KOMUNITAJIET EWROPEJ |Brussel 29.1.2008KUMM(2008) 28 finali2008/0010 (ACC)Proposta għalDEĊIŻJONI TAL-KUNSILLdwar il-pożizzjoni li għandha tieħu l-Komunità fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR (il-Konvenzjoni TIR 1975)(preżentata mill-Kummissjoni)MEMORANDUM TA’ SPJEGAZZJONIIL-KUNTEST TAL-PROPOSTA |110 | Ir-raġunijiet għall-proposta u l-għanijiet tagħha Il-Konvenzjoni Doganali dwar it-trasport internazzjonali ta' oġġetti li jaqgħu taħt il-carnets TIR (il-Konvenzjoni TIR) ta' l-14 ta' Novembru 1975 ġiet approvata f’isem il-Komunità Ekonomika Ewropea permezz tar-Regolament tal-Kunsill (KEE) Nru 2112/78. Il-Konvenzjoni daħlet fis-seħħ fil-Komunità fl-20 ta’ Ġunju 1983. L-għan tad-Deċiżjoni proposta huwa li tintroduċi Nota ta’ Spjegazzjoni għall-Artikolu 3 tal-Konvenzjoni TIR. Din l-emenda tirrigwarda t-trasport ta’ karozzi tal-passiġġieri bir-roti tagħhom stess skond il-proċedura TIR. Il-Bord Eżekuttiv tat-TIR u s-Segretarjat tat-TIR ġew infurmati b’diversi interpretazzjonijiet tad-dispożizzjonijiet ta’ l-Artikolu 3(a)(iii) li jenħtieġ li jkun iċċarat permezz tan-Nota ta’ Spjegazzjoni ġdida proposta. |120 | Il-kuntest ġenerali Il-Konvenzjoni TIR, li hija amministrata mill-Kummissjoni Ekonomika għall-Ewropa tan-Nazzjonijiet Uniti (UNECE) ibbażata f’Ġinevra, stabbiliet proċedura doganali ta’ tranżitu għall-moviment internazzjonali ta’ oġġetti bit-triq. Il-Konvenzjoni tippermetti oġġetti, li huma taħt sospensjoni tad-dwana jew tat-taxxa, li jaqsmu l-konfini internazzjonali bl-anqas intervent matul it-triq minn awtoritajiet doganali. Billi tnaqqas l-impedimenti tradizzjonali għall-moviment internazzjonali ta’ oġġetti, is-sistema tat-TIR tinkoraġġixxi l-iżvilupp tal-kummerċ internazzjonali. B’dewmien anqas fit-tranżitu, tippermetti wkoll tnaqqis sinifikanti fl-ispejjeż tat-trasport. Il-vantaġġ l-aktar importanti tas-sistema huwa l-fatt li l-Konvenzjoni TIR tipprovdi, permezz tal-katina internazzjonali ta’ garanziji, aċċess relattivament sempliċi għall-garanziji meħtieġa. Matul l-aħħar xhur il-Korp Eżekuttiv tat-TIR ġie infurmat b’diversi interpretazzjonijiet, fuq livell nazzjonali, tad-dispożizzjonijiet ta’ l-Artikolu 3(a)(iii) rigward vetturi “esportati u għalhekk meqjusa huma stess bħala oġġetti li qed jivjaġġaw bil-mezzi tagħhom stess”. Xi Partijiet Kontraenti donnhom aċċettaw li karozzi tal-passiġġieri li qed jivjaġġaw bir-roti tagħhom stess jaqgħu taħt id-deskrizzjoni ta’ hawn fuq, waqt li l-leġiżlazzjoni nazzjonali ta’ Partijiet Kontraenti oħrajn ma tippermettix b’mod espliċitu l-użu tal-Carnets TIR għat-trasport ta’ karozzi tal-passiġġieri, ħlief meta dawn il-karozzi jinġarru fuq vettura oħra. Dawn id-differenzi fl-intrepetazzjoni kienu wasslu għal sitwazzjonijiet fejn il-Carnets TIR kienu aċċettati għat-trasport ta’ karozzi tal-passiġġieri għal Parti Kontraenti waħda, iżda kienu sussegwentement irrifjutati minn uffiċju tad-Dwana ta’ Parti Kontraenti oħra matul il-vjaġġ . Wara li sar skambju ta’ ideat il-Korp Eżekuttiv tat-TIR ħass li din il-kwistjoni għandha tiġi ċċarata mil-lat legali u ppropona Nota ta' Spjegazzjoni ġdida. Il-Grupp ta’ Ħidma dwar Kwistjonijiet Doganali li Jolqtu t-Trasport u l-Kumitat Amministrattiv tal-Konvenzjoni TIR idduskutew din il-proposta u ma tressqet l-ebda oġġezzjoni. |139 | Dispożizzjonijiet eżistenti fil-qasam tal-proposta M’hemm l-ebda dispożizzjoni eżistenti fil-qasam tal-proposta. |140 | Il-konsistenza ma' politiki u għanijiet oħra ta' l-Unjoni Id-Deċiżjoni proposta hija konsistenti mal-politika komuni dwar il-kummerċ u t-trasport. Is-sistema tat-TIR, li tipprovdi tħaffif fit-trasport bit-triq, tippermetti li oġġetti jivjaġġaw bejn 67 Parti Kontraenti bl-anqas indħil minn amministrazzjonijiet doganali u tipprovdi, permezz ta' katina internazzjonali ta’ garanziji, aċċess relattivament ħafif għall-garanziji meħtieġa. Is-simplifikazzjonijiet miksuba permezz tal-Konvenzjoni TIR huma konformi ma’ l-Istrateġija riveduta ta’ Liżbona. |IL-KONSULTAZZJONI MAL-PARTIJIET INTERESSATI U L-VALUTAZZJONI TA’ L-IMPATT |Il-konsultazzjoni mal-partijiet interessati |211 | Metodi ta’ konsultazzjoni, setturi ewlenin immirati u profil ġenerali tal-parteċipanti Saru konsultazzjonijiet dwar il-proposta ma’ l-Unjoni Internazzjonali tat-Trasport bit-Triq, l-assoċjazzjonijiet garanti kollha, fi ħdan il-Bord Eżekuttiv tat-TIR u l-awtoritajiet doganali tal-Partijiet Kontraenti għall-Konvenzjoni TIR. Il-konsultazzjonijiet seħħew ukoll fi ħdan il-laqgħat tal-Kumitat tal-Kodiċi Doganali u s-sessjonijiet tal-Grupp ta’ Ħidma dwar Kwistjonijiet Doganali li Jolqtu t-Trasport u tal-Kumitat Amministrattiv tal-Konvenzjoni TIR. |212 | Sinteżi tat-tweġibiet u ta’ kif tqiesu Opinjoni favorevoli |Il-ġbir u l-użu ta’ għarfien espert |229 | Ma kienx hemm il-ħtieġa ta’ għarfien espert minn barra. |230 | Il-valutazzjoni ta’ l-impatt Jenħtieġ li r-regoli għall-użu tal-carnet TIR għal karozzi tal-passiġġieri esportati, u li għalhekk qiegħdin jivjaġġaw bir-roti tagħhom stess, ikunu speċifikati u spjegati b'mod ċar fil-Konvenzjoni TIR. Bl-introduzzjoni ta’ din l-emenda qed niżguraw l-intrepetazzjoni xierqa ta’ l-Artikolu 3(a)(iii) mill-Partijiet Kontraenti kollha għall-Konvenzjoni. Qed jiġu eliminati wkoll problemi li jistgħu jinqalgħu għal operaturi tat-trasport rigward kontrolli doganali ta' karozzi esportati u għalhekk meqjusa huma stess bħala oġġetti li qed jivjaġġaw bil-mezzi tagħhom stess. |L-ELEMENTI ġURIDIċI TAL-PROPOSTA |305 | Sinteżi ta’ l-azzjoni proposta Din l-emenda tipproponi Nota ta’ Spjegazzjoni ġdida għall-Artikolu 3 tal-Konvenzjoni TIR. |310 | Il-bażi ġuridika L-Artikoli 133 u 300(2) tat-Trattat li jistabbilixxi l-Komunità Ewropea |329 | Il-prinċipju ta’ sussidjarità Il-proposta taqa’ taħt il-kompetenza esklussiva tal-Komunità. Il-prinċipju ta’ sussidjarjetà għalhekk ma japplikax. |Il-prinċipju ta’ proporzjonalità Il-proposta tikkonforma mal-prinċipju ta’ proporzjonalità għar-raġuni(jiet) kif ġej. |331 | Il-proposta tikkonforma mal-prinċipju ta’ proporzjonalità. Timplimenta emenda għall-ftehim internazzjonali li fih innifsu jirrispetta l-prinċipju ta’ proporzjonalità. |332 | Il-proposta tikkonċerna Nota ta’ Spjegazzjoni ġdida. L-għan ta’ din l-emenda huwa li tipprovdi interpretazzjoni ċara riġward l-użu ta’ l-Artikolu 3(a)(iii) tal-Konvenzjoni TIR. |L-għażla ta’ l-istrumenti |341 | Strumenti proposti: Deċiżjoni. |342 | Mezzi oħra ma jkunux adegwati minħabba r-raġuni(jiet) kif ġej. Ftehimiet internazzjonali u emendi għal dawn l-arranġamenti normalment jiġu introdotti fis-sistema ġuridika Komunitarja permezz ta’ Deċiżjoni. |IMPLIKAZZJONI BAġITARJA |409 | Din il-proposta ma għandha l-ebda implikazzjoni fuq il-baġit tal-Komunità. |1.  2008/0010 (ACC)Proposta għalDEĊIŻJONI TAL-KUNSILLdwar il-pożizzjoni li għandha tieħu l-Komunità fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR (il-Konvenzjoni TIR 1975)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 flimkien ma' l-Artikolu 300(2) tiegħu,Billi:2.  Il-Konvenzjoni Doganali dwar it-trasport internazzjonali ta' oġġetti li jaqgħu taħt il-carnets TIR (il-Konvenzjoni TIR) ta' l-14 ta' Novembru 1975 ġiet approvata f’isem il-Komunità permezz tar-Regolament tal-Kunsill (KEE) Nru 2112/78 tal-25 ta’ Lulju 1978[1] u daħlet fis-seħħ fil-Komunità fl-20 ta’ Ġunju 1983[2].3.  Il-Bord Eżekuttiv tat-TIR kien infurmat bi problemi serji rigward l-użu tal-carnet TIR għal karozzi tal-passiġġieri li huma “esportati u għalhekk meqjusa bħala oġġetti li qed jivjaġġaw bir-roti tagħhom stess”. Ġie deċiż li għandha tkun proposta Nota ta’ Spjegazzjoni ġdida għall-Artikolu 3(a)(iii) tal-Konvenzjoni li tillimita l-possibbiltà tat-trasport ta’ karozzi tal-passiġġieri bir-roti tagħhom stess permezz tal-Carnets TIR, billi l-estensjoni tal-proċedura TIR għal oġġetti bħal dawn tista’ twassal għal għadd ta’ konsegwenzi negattivi u għal riskju ogħla ta’ frodi.4.  Il-Kumitat Amministrattiv tal-Konvenzjoni TIR iddeċieda f’Settembru 2007 li għandha tiddaħħal Nota ta’ Spjegazzjoni ġdida għall-Artikolu 3(a)(iii) tal-Konvenzjoni TIR sabiex tipprovdi applikazzjoni xierqa ta’ dan l-Artikolu. Din in-Nota ta’ Spjegazzjoni ġdida għandha l-għan li telimina interpretazzjonijiet differenti, fuq livell nazzjonali, tad-dispożizzjonijiet ta’ l-Artikolu 3 li jirrigwardaw vetturi esportati u li qed jivjaġġaw bil-mezzi tagħhom stess.5.  Għandha tiġi determinata l-pożizzjoni tal-Komunità dwar l-emenda proposta,ADOTTA DIN ID-DEĊIŻJONI:Artikolu 1Il-pożizzjoni tal-Komunità fi ħdan il-Kumitat Amministrattiv għandha tkun li tappoġġa l-abbozz ta’ emenda hawn mehmuż.Artikolu 2Din id-Deċiżjoni hija indirizzata lill-Istati Membri.Magħmul fi Brussell,Għall-KunsillIl-PresidentANNESSTiżdied Nota ta’ Spjegazzjoni ġdida:"0.3(a)(iii) Id-dispożizzjonijiet ta’ l-Artikolu 3(a)(iii) ma jkoprux karozzi ta’ passiġġieri (kodiċi HS 8703) li qed jivjaġġaw bil-mezzi tagħhom stess. Madankollu, karozzi ta’ passiġġieri jistgħu jinġarru skond il-proċedura TIR jekk ikunu trasportati permezz ta’ vetturi oħra kif imsemmi fis-subparagrafu (a)(i) u (a)(ii) ta’ l-Artikolu 3.”[1] ĠU L 252, 14.09.1978.[2] ĠU L 31, 2.2.1983, p.13.


               IL-KUMMISSJONI EWROPEA
            Brussell, 28.10.2016
            COM(2016) 694 final
            2016/0343(NLE)
            Proposta għal
            DEĊIŻJONI TAL-KUNSILL
            dwar il-konklużjoni, f'isem l-Unjoni Ewropea, ta' ftehim li jemenda l-Ftehim bejn l-Istati Uniti tal-Amerika u l-Komunità Ewropea dwar kooperazzjoni fir-regolazzjoni tas-sigurtà tal-avjazzjoni ċivili

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               1.1.Sfond

               B'segwitu għad-Deċiżjoni tal-Kunsill dwar il-konklużjoni tiegħu
                  1
               , il-Ftehim bejn l-Istati Uniti tal-Amerika u l-Komunità Ewropea dwar kooperazzjoni fir-regolazzjoni tas-sigurtà tal-avjazzjoni ċivili
                  2
                (minn hawn ’il quddiem imsejjaħ "il-Ftehim"), daħal fis-seħħ fl-1 ta’ Mejju 2011. . Il-Ftehim ġie nnegozjat abbażi tad-Deċiżjoni tal-Kunsill tad-9 ta’ Marzu 2004 li tawtorizza lill-Kummissjoni biex tiftaħ in-negozjati.

               Fost l-oħrajn, l-għan ta’ dan il-Ftehim huwa li jiżgura ż-żamma ta’ livell għoli ta’ kooperazzjoni u armonizzazzjoni bejn l-Istati Uniti u l-Unjoni Ewropea fl-oqsma li jaqgħu fil-kamp ta’ applikazzjoni tal-Ftehim.

               Il-kamp ta’ applikazzjoni inizjali tal-Ftehim, kif rifless fl-Artikolu 2.B, ikopri:

               L-approvazzjonijiet ta' ajrunavigabbiltà u l-monitoraġġ ta' prodotti tal-ajrunawtika ċivili;

               L-ittestjar u ċ-ċertifikazzjoni ambjentali ta' prodotti tal-ajrunawtika ċivili; kif ukoll

               L-approvazzjonijiet u l-monitoraġġ ta' faċilitajiet ta' manutenzjoni.

               Waqt l-implimentazzjoni tal-Ftehim, b’mod partikolari permezz ta’ diskussjonijiet fil-Bord tas-Sorveljanza Bilaterali (fi kliem ieħor, "il-Kumitat Konġunt") stabbilit skont il-Ftehim, l-Amministrazzjoni Federali tal-Avjazzjoni tal-Istati Uniti (minn hawn ’il quddiem, "il-FAA") u l-Kummissjoni kkonkludew li teżisti xewqa reċiproka li jittejbu l-possibbiltajiet għal aktar kooperazzjoni fis-sigurtà tal-avjazzjoni lil hinn mid-dispożizzjonijiet attwali tal-Ftehim.

               Iż-żewġ naħat innotaw li għandha tiġi żviluppata koperazzjoni akbar bħala prijorità fil-qasam tal-liċenzjar u tat-taħriġ tal-bdoti, u inkarigaw esperti biex jeżaminaw l-opzjonijiet u jiżviluppaw proposti tekniċi. Ir-riżultati ta' din l-inizjattiva kkonfermaw il-fattibbiltà u l-ħtieġa li l-Ftehim jiġi estiż għal oqsma addizzjonali ta’ kooperazzjoni u aċċettazzjoni.

               Fil-25 ta' Settembru 2014, il-Kunsill awtorizza lill-Kummissjoni biex tinnegozja emenda għall-Ftehim, biex jiġu previsti oqsma addizzjonali ta’ kooperazzjoni. Aktar tard, il-ftehim li jemenda l-Ftehim ġie nnegozjat bejn il-Kummissjoni u l-FAA. Sadanittant, abbażi ta' Deċiżjoni tal-Kunsill korrispondenti, il-ftehim li jemenda l-Ftehim ġie ffirmat f'isem l-Unjoni. Il-ftehim li jemenda l-Ftehim għandu issa jiġi approvat abbażi tal-Artikoli 100(2) u 218(6) tat-Trattat dwar il-Funzjonament tal-Unjoni Ewropea

               1.2.Kamp ta’ applikazzjoni

               L-Artikolu 2.B tal-ftehim inizjali ġie sostitwit b’tali mod li jiġu inklużi l-oqsma li ġejjin, fejn tista' tissaħħaħ il-kooperazzjoni, abbażi tal-annessi korrispondenti tal-ftehim:

               (1)L-approvazzjonijiet ta' ajrunavigabbiltà u l-monitoraġġ ta' prodotti tal-ajrunawtika ċivili;

               (2)L-ittestjar u ċ-ċertifikazzjoni ambjentali ta' prodotti tal-ajrunawtika ċivili;

               (3)L-approvazzjonijiet u l-monitoraġġ ta' faċilitajiet ta' manutenzjoni;

               (4)Il-liċenzjar u t-taħriġ tal-persunal;

               (5)It-tħaddim ta’ inġenji tal-ajru;

               (6)L-ajrudromi; kif ukoll

               (7)Is-servizzi tat-traffiku tal-ajru u l-ġestjoni tat-traffiku tal-ajru.

               Saru wkoll emendi oħra fl-Artikolu 5.

               1.3.Skeda għat-Tlestija tal-Emenda

               L-għażla taż-żmien għat-tlestija ta’ din l-emenda hija essenzjali fil-kuntest tal-ħidma preliminari li saret għall-adozzjoni u l-inkorporazzjoni ta’ Anness ta' "Liċenzjar tal-Bdoti" ġdid tal-Ftehim.

               Skont ir-Regolament (KE) Nru 216/2008
                  3
               , bdot li jkun residenti fl-Unjoni Ewropea għandu jikseb liċenzja ta’ bdot maħruġa minn Stat Membru. Ir-Regolament tal-Kummissjoni (UE) Nru 1178/2011
                  4
                ipprovda għal soluzzjoni għal detenturi ta’ liċenzji ta' pajjiżi terzi, li permezz tagħha bdot ikun jista’ jew jivvalida l-liċenzja barranija għal sena jew jikkonvertiha b'mod permanenti. Madankollu waqt in-negozjar tar-Regolament tal-Kummissjoni (UE) Nru 1178/2011 deher ċar li r-regoli nazzjonali, għalkemm armonizzati sa ċertu livell, kienu pjuttost differenti fir-rigward tat-trattament ta’ liċenzji ta’ pajjiżi terzi. Dan jista’ jwassal għal għadd kbir ta’ detenturi ta’ liċenzja ta’ bdot privat (iktar minn 10.000) li jkollhom liċenzja barranija li ma taqbilx mas-sistema Ewropea. Jeħtieġ li jiġi nnotat li huma l-aktar iċ-ċittadini Ewropej detenturi ta' liċenzja ta’ bdot privat (PPL) maħruġa mill-Istati Uniti li x'aktarx jiġu affettwati. Il-konverżjoni ta’ dawn il-liċenzji skont ir-Regolament tal-Kummissjoni (UE) Nru 1178/2011 tista’ twassal għal aktar spejjeż finanzjarji u organizzattivi sinifikanti għad-detenturi ta’ PPL.

               Għalhekk, bi qbil mal-Istati Membri, mal-Parlament Ewropew u mal-industrija, ġie introdott perjodu tranżizzjonali fir-Regolament tal-Kummissjoni (UE) Nru 1178/2011 biex jingħata żmien għan-negozjar ta' Anness tal-Ftehim, li l-għan tiegħu jkun li jiffaċilita l-konverżjoni ta' liċenzji ta’ bdot privat maħruġin mill-Istati Uniti.

               Meta jitqiesu d-dispożizzjonijiet rilevanti u l-iskadenzi li jinsabu fir-Regolament tal-Kummissjoni (UE) Nru 1178/2011 (8 ta’ April 2017), l-inkorporazzjoni ta’ Anness ta' Liċenzjar tal-Bdoti ġdid fil-Ftehim hija kkunsidrata urġenti. B’konsegwenza ta’ dan, il-Ftehim għandu jiġi emendat minnufih.

               2.IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT

               Il-ftehim li jemenda l-Ftehim ġie nnegozjat bejn il-Kummissjoni u l-FAA, fid-dawl tal-Artikoli 2.C u 19.B tal-Ftehim.

               Is-settur tal-avjazzjoni b’mod ġenerali konsistentement isostni l-kooperazzjoni aktar mill-qrib, ir-rikonoxximent u l-armonizzazzjoni bejn l-akbar żewġ swieq, jiġifieri l-Istati Uniti u l-UE, biex jitnaqqsu l-ispejjeż tat-tranżazzjoni mhux meħtieġa li, mhux biss ftit li xejn iżidu l-valur tas-sigurtà, anzi jnaqqsu l-kompetittività globali tal-industrija. Dawn il-benefiċċji huma ta’ interess speċifiku f’mument meta qed ifeġġu atturi ġodda fis-suq f’partijiet oħra tad-dinja.

               Il-paragun bejn il-qafas regolatorju tal-UE u dak tal-Istati Uniti jissuġġerixxi li jkun jaqbel li r-rekwiżiti u l-proċeduri regolatorji fuq iż-żewġ naħat tal-Atlantiku jkomplu jiġu ssimplifikati aktar fl-oqsma kollha msemmija fil-punt 1.2 ta' hawn fuq. It-tqarrib ta' dawn iż-żewġ sistemi għandu jwassal għal iffrankar sinifikanti fir-rigward tal-istrutturi organizzattivi, tar-riżorsi, tal-programmi ta’ taħriġ, tal-proċessi interni kif ukoll tal-programmi ta’ sorveljanza.

               Annessi addizzjonali għall-Ftehim li huma meħtieġa biex l-aċċettazzjoni reċiproka tiġi applikata b'mod effettiv f’qasam partikolari, se jiġu elaborati u adottati skont il-proċeduri speċifiċi previsti fil-Ftehim u fid-Deċiżjoni 2011/719/UE. Dawn isiru skont proposti separati u addizzjonali mill-Kummissjoni għal Deċiżjonijiet tal-Kunsill.

               3.ELEMENTI ĠURIDIĊI TAL-PROPOSTA

               Il-ftehim propost li jemenda l-Ftehim, meta jidħol fis-seħħ, għandu joħloq il-possibbiltà ta' kooperazzjoni f’oqsma addizzjonali li jixtiequ jikkoperaw fihom iż-żewġ Partijiet, soġġett għall-adozzjoni tal-annessi korrispondenti mill-Bord tas-Sorveljanza Bilaterali għal kull qasam ġdid, skont l-Artikolu 5 rivedut u l-Artikolu 19.B tal-Ftehim.

               Bażi legali

               L-Artikolu 100(2), flimkien mal-Artikolu 218(6)(a), tat-Trattat dwar il-Funzjonament tal-Unjoni Ewropea.

               Bħala parti mill-kuntest, għandu jissemma wkoll l-Artikolu 12(1) tar-Regolament (KE) Nru 216/2008 tal-Parlament Ewropew u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija Ewropea tas-Sikurezza tal-Avjazzjoni. Dan jipprevedi l-possibbiltà ta’ ftehimiet ta’ rikonoxximent bejn l-Unjoni Ewropea u pajjiżi terzi li skonthom l-awtoritajiet fl-Istati Membri jistgħu joħorġu ċertifikati abbażi ta’ ċertifikati maħruġin minn awtoritajiet ajrunawtiċi ta’ pajjiż terzi.

               4.IMPLIKAZZJONI BAĠITARJA

               L-ebda impatt fuq il-baġit tal-UE.

               2016/0343 (NLE)

               Proposta għal

               DEĊIŻJONI TAL-KUNSILL

               dwar il-konklużjoni, f'isem l-Unjoni Ewropea, ta' ftehim li jemenda l-Ftehim bejn l-Istati Uniti tal-Amerika u l-Komunità Ewropea dwar kooperazzjoni fir-regolazzjoni tas-sigurtà tal-avjazzjoni ċivili

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(6)(a) tiegħu,

               Wara li kkunsidra l-proposta mill-Kummissjoni Ewropea,

               Wara li kkunsidra l-kunsens tal-Parlament Ewropew,

               Billi:

               (1)Skont id-Deċiżjoni tal-Kunsill [XXX] ta' [???]
                  5
               , l-Emenda Nru 1 għall-Ftehim bejn l-Istati Uniti tal-Amerika u l-Komunità Ewropea dwar kooperazzjoni fir-regolazzjoni tas-sigurtà tal-avjazzjoni ċivili ġiet iffirmata fi [DATE], soġġett għall-konklużjoni tiegħu f'data aktar tard.

               (2)L-Emenda Nru 1 għall-Ftehim testendi l-oqsma ta’ kooperazzjoni bejn il-Partijiet, fejn tkun tista' tiġi applikata l-aċċettazzjoni reċiproka tal-approvazzjonijiet u tal-eżiti b'rabta mal- konformità, u hekk ikun jista’ jsir l-aħjar użu tar-riżorsi u jiġu ffrankati xi spejjeż minn tali użu, filwaqt li jinżamm livell għoli ta’ sigurtà fit-trasport bl-ajru.

               (3)Għalhekk, l-Emenda Nru 1 għall-Ftehim għandha tiġi approvata f’isem l-Unjoni Ewropea,

               ADOTTA DIN ID-DEĊIŻJONI:

               Artikolu 1

               L-Emenda Nru 1 għall-Ftehim bejn l-Istati Uniti tal-Amerika u l-Komunità Ewropea dwar kooperazzjoni fir-regolazzjoni tas-sigurtà tal-avjazzjoni ċivili huwa b’dan approvat f’isem l-Unjoni.

               L-Emenda Nru 1 għall-Ftehim hija mehmuża ma’ din id-Deċiżjoni.

               Artikolu 2

               Il-President tal-Kunsill għandu jaħtar il-persuna bis-setgħa tipproċedi, f'isem l-Unjoni Ewropea, bl-iskambju tan-noti diplomatiċi previsti fl-Artikolu 19.B tal-Ftehim, sabiex tesprimi l-kunsens tal-Unjoni Ewropea li tintrabat bl-Emenda Nru 1 għall-Ftehim.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  Id-Deċiżjoni 2011/719/UE,, ĠU L 291, 9.11.2011, p. 1.

                     (2)
                  ĠU L 291, 9.11.2011, p. 1.

                     (3)
                  Ir-Regolament (KE) Nru 216/2008 tal-Parlament u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija Ewropea tas-Sikurezza tal-Avjazzjoni, ĠU L79/1, 19.03.2008.

                     (4)
                  Ir-Regolament tal-Kummissjoni (UE) Nru 1178/2011 tat-3 ta' Novembru 2011 li jistabbilixxi rekwiżiti tekniċi u proċeduri amministrattivi relatati mal-ekwipaġġi tal-ajruplani tal-avjazzjoni ċivili skont ir-Regolament (KE) Nru 216/2008 tal-Parlament Ewropew u tal-Kunsill, ĠU L 311, 25.11.2011, p. 1.

    ---documentbreak---

               IL-KUMMISSJONI EWROPEA
            Brussell, 28.10.2016
            COM(2016) 694 final
            ANNESS
            tal-
            Proposta għal DEĊIŻJONI TAL-KUNSILL
            dwar il-konklużjoni, f'isem l-Unjoni Ewropea, ta' ftehim li jemenda l-Ftehim bejn l-Istati Uniti tal-Amerika u l-Komunità Ewropea dwar kooperazzjoni fir-regolazzjoni tas-sigurtà tal-avjazzjoni ċivili

               ANNESS

               tal-

               Proposta għal DEĊIŻJONI TAL-KUNSILL

               dwar il-konklużjoni, f'isem l-Unjoni Ewropea, ta' ftehim li jemenda l-Ftehim bejn l-Istati Uniti tal-Amerika u l-Komunità Ewropea dwar kooperazzjoni fir-regolazzjoni tas-sigurtà tal-avjazzjoni ċivili

               EMENDA Nru 1

               GĦALL-

               FTEHIM DWAR KOOPERAZZJONI FIR-REGOLAZZJONI

               TAS-SIGURTÀ TAL-AVJAZZJONI ĊIVILI

               BEJN

               L-ISTATI UNITI TAL-AMERIKA

               U

               L-KOMUNITÀ EWROPEA

               ARTIKOLU 1 – ĠENERALI

               Skont it-termini tal-Artikolu 19.B tal-Ftehim dwar Kooperazzjoni fir-Regolazzjoni tas-Sigurtà tal-Avjazzjoni Ċivili (il-“Ftehim”) bejn l-Istati Uniti tal-Amerika (“l-Istati Uniti”) u l-Komunità Ewropea (kollettivament, “il-Partijiet,” u individwalment, “Parti”), il-Partijiet jaqblu li jemendaw il-Ftehim kif ġej:

               (1)L-Artikolu 2.B għandu jitħassar kompletament u jiġi mibdul b'dan li ġej:

               "Il-kamp ta' applikazzjoni tal-kooperazzjoni skont dan il-Ftehim jinkludi l-oqsma li ġejjin:

               (1)L-approvazzjonijiet ta' ajrunavigabbiltà u l-monitoraġġ ta' prodotti tal-ajrunawtika ċivili;

               (2)L-ittestjar u ċ-ċertifikazzjoni ambjentali ta' prodotti tal-ajrunawtika ċivili;

               (3)L-approvazzjonijiet u l-monitoraġġ ta' faċilitajiet ta' manutenzjoni.

               (4)Il-liċenzjar u t-taħriġ tal-persunal;

               (5)It-tħaddim ta’ inġenji tal-ajru;

               (6)L-ajrudromi; kif ukoll

               (7)Is-servizzi tat-traffiku tal-ajru u l-ġestjoni tat-traffiku tal-ajru."

               (2)L-Artikolu 5 għandu jitħassar kompletament u jiġi mibdul b'dan li ġej:

               "ARTIKOLU 5

               Annessi

               .Għal kwistjonijet fil-kamp ta’ applikazzjoni ta’ dan il-Ftehim, il-Partijiet jew ir-rappreżentanti tagħhom fil-Bord għandhom jiżviluppaw Annessi li jiddeskrivu t-termini u l-kondizzjonijiet għall-aċċettazzjoni reċiproka tal-eżiti b'rabta mal-konformità u tal-approvazzjonijiet, meta jaqblu li l-istandards tal-avjazzjoni ċivili, ir-regoli, il-prattiċi u l-proċeduri ta’ kull Parti huma kompatibbli biżżejjed li jippermettu l-aċċettazzjoni ta’ approvazzjonijiet u ta’ eżiti b'rabta mal-konformità ma’ standards miftiehma magħmula minn Parti waħda f’isem il-Parti l-oħra. Il-Partijiet jaqblu wkoll li d-differenzi tekniċi li jeżistu bejn is-sistemi tal-avjazzjoni ċivili tagħhom għandhom jiġu indirizzati fl-Annessi."

               ARTIKOLU 2 – APPLIKAZZJONI PROVVIŻORJA

               Sakemm id-dħul fis-seħħ ikun għadu pendenti, il-Partijiet jaqblu li japplikaw l-emenda provviżorjament mid-data tal-firma tiegħu.

               ARTIKOLU 3 – DĦUL FIS-SEĦĦ

               Din l-emenda għandha tidħol fis-seħħ fl-ewwel jum tat-tieni xahar wara d-data tal-aħħar nota ta’ skambju tan-noti diplomatiċi bejn il-Partijiet li tikkonferma li l-proċeduri kollha meħtieġa biex dan il-Ftehim jidħol fis-seħħ ikunu tlestew.

               B'XHIEDA TA' DAN, is-sottoskritti, bl-awtorizzazzjoni dovuta, iffirmaw dan il-Ftehim.

               L-ISTATI UNITI TAL-AMERIKA

                     L-UNJONI EWROPEA

               MINN:
                     _____________________________

                     MINN:
                     ___________________________

               TITLU:
                     Amministratur, Avjazzjoni Federali

                     TITLU:

                     Amministrazzjoni

               DATA: _____________________________
                     DATA:  __________________________